**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Շրջակա միջավայրի վրա ազդեցության գնահատման և փորձաքննության մասին» 2014 թվականի հունիսի 21-ի ՀՕ-110-Ն օրենքը շարադրել հետևյալ խմբագրությամբ․

**«Գ Լ ՈՒ Խ  1**

***ԸՆԴՀԱՆՈՒՐ ԴՐՈՒՅԹՆԵՐ***

|  |  |
| --- | --- |
| **Հոդված 1.** | **Օրենքի կարգավորման առարկան** |

1. Սույն օրենքը կարգավորում է Հայաստանի Հանրապետությունում շրջակա միջավայրի վրա ազդեցության գնահատումների (այսուհետ՝ գնահատում), այդ թվում՝ անդրսահմանային, և շրջակա միջավայրի վրա ազդեցության պետական փորձաքննության (այսուհետ՝ փորձաքննություն) ոլորտի հասարակական հարաբերությունները:

|  |  |
| --- | --- |
| **Հոդված 2.** | **Օրենքի գործողությունը** |

1. Սույն օրենքի գործողությունը տարածվում է շրջակա միջավայրի ու մարդու առողջության վրա հնարավոր ազդեցություն ունեցող հիմնադրութային փաստաթուղթ մշակող, ընդունող կամ նախատեսվող գործունեություն իրականացնող՝ Հայաստանի Հանրապետության օրենսդրությամբ սահմանված անձանց վրա:

|  |  |
| --- | --- |
| **Հոդված 3.** | **Գնահատման և փորձաքննության մասին օրենսդրությունը** |

1. Գնահատման և փորձաքննության մասին օրենսդրությունը բաղկացած է Հայաստանի Հանրապետության Սահմանադրությունից, Հայաստանի Հանրապետության միջազգային պայմանագրերից, սույն օրենքից և իրավական այլ ակտերից:

|  |  |
| --- | --- |
| **Հոդված 4.** | **Օրենքում օգտագործվող հիմնական հասկացությունները** |

1. Սույն օրենքում օգտագործվում են հետևյալ հիմնական հասկացությունները.

1) **շրջակա միջավայր`** բնական և մարդածին տարրերի (մթնոլորտային օդ, կլիմա, ջրեր, հողեր, ընդերք, լանդշաֆտ, կենդանական ու բուսական աշխարհ, ներառյալ՝ անտառ, բնության հատուկ պահպանվող տարածքներ կամ բնապահպանական այլ հողեր, բնակավայրերի կանաչ տարածքներ, կառույցներ, պատմության և մշակույթի հուշարձաններ) և սոցիալական միջավայրի (մարդու առողջության և անվտանգության), գործոնների, նյութերի, երևույթների ու գործընթացների ամբողջությունը և դրանց փոխազդեցությունը միմյանց ու մարդկանց միջև.

2) **շրջակա միջավայրի վրա ազդեցություն՝** հիմնադրութային փաստաթղթի գործողության կամ նախատեսվող գործունեության իրականացման հետևանքով շրջակա միջավայրի և մարդու առողջության վրա հնարավոր փոփոխությունները.

3) **անդրսահմանային ազդեցություն՝** պետության իրավազորության ներքո գտնվող տարածքում շրջակա միջավայրի վրա ազդեցություն, որը կառաջանա հիմնադրութային փաստաթղթի գործողության կամ նախատեսվող գործունեության իրականացման արդյունքում, և որի ֆիզիկական աղբյուրն ամբողջությամբ կամ մասամբ այլ պետության իրավազորության ներքո գտնվող տարածքում է.

4) **ազդակիր պետություն`** պետություն, որն այլ պետության իրավազորության ներքո գտնվող տարածքում հիմնադրութային փաստաթղթի գործողության կամ նախատեսվող գործունեության իրականացման հետևանքով կարող է ենթարկվել շրջակա միջավայրի վրա ազդեցության.

5) **ծագման պետություն`** պետություն, որի իրավազորության ներքո նախատեսվում է իրականացնել հիմնադրութային փաստաթղթի դրույթները կամ նախատեսվող գործունեությունը.

6) **հիմնադրութային փաստաթուղթ`** շրջակա միջավայրի վրա հնարավոր ազդեցություն ունեցող փաստաթղթի (ռազմավարություն, հայեցակարգ, բնական ռեսուրսների օգտագործման սխեմա, ծրագիր, պլան, հատակագիծ, քաղաքաշինական ծրագրային փաստաթուղթ կամ պետական կառավարման կամ տեղական ինքնակառավարման մարմինների այլ փաստաթուղթ) նախագիծ կամ այդ փաստաթղթի ցանկացած փոփոխություն, որը հաստատվում է Հայաստանի Հանրապետության օրենքներով կամ այլ իրավական ակտերով.

7) **նախատեսվող գործունեություն՝** շրջակա միջավայրի վրա հնարավոր ազդեցություն ունեցող և սույն օրենքի 13-րդ հոդվածի 3-րդ, 4-րդ, 6-րդ, 7-րդ մասերում թվարկված գործունեության տեսակների արտադրություն կամ կառուցում կամ շահագործում կամ ընդլայնում կամ սույն օրենքի 19-րդ հոդվածի 4-րդ մասի 1-ին կետով սահմանված դեպքերում` վերակառուցում կամ տեխնիկական կամ տեխնոլոգիական վերազինում կամ վերապրոֆիլավորում կամ կոնսերվացում կամ տեղափոխում կամ լուծարում կամ փակում կամ քանդում կամ շրջակա միջավայրի վրա հնարավոր ազդեցություն ունեցող նախագծային փոփոխություն.

8) **նախագծային փաստաթուղթ՝** նախատեսվող գործունեության իրականացման համար օրենքով և այլ իրավական ակտերով սահմանված նախագծային կամ ծրագրային փաստաթուղթ, և կատարվող ցանկացած փոփոխություն, որում նկարագրվում և ներկայացվում են նախատեսվող գործունեության տեխնիկական և տեխնոլոգիական լուծումները` սկզբից մինչև ավարտը (շինարարության փուլից մինչև փակման փուլ).

9) **ռազմավարական էկոլոգիական գնահատում (այսուհետ՝ ՌԷԳ)**՝ հիմնադրութային փաստաթղթի իրականացման հետևանքով շրջակա միջավայրի, այդ թվում՝ մարդու առողջության վրա ազդեցությունների որոշման և գնահատման գործընթաց, որը ներառում է ՌԷԳ հաշվետվության շրջանակի որոշումը, ՌԷԳ հաշվետվության նախապատրաստումը, հանրության մասնակցության և խորհրդակցությունների անցկացման ապահովումը, հիմնադրութային փաստաթղթում ՌԷԳ հաշվետվության դրույթների, հանրային մասնակցության և խորհրդակցությունների արդյունքների հաշվի առնումը.

10) **շրջակա միջավայրի վրա ազդեցության գնահատում /այսուհետ՝ ՇՄԱԳ/`** ձեռնարկողի կողմից նախատեսվող գործունեության հնարավոր ազդեցության ուսումնասիրության գործընթաց, որը ներառում է ՇՄԱԳ ընդգրկման ոլորտի որոշում, ՇՄԱԳ հաշվետվության նախապատրաստում, հանրության մասնակցություն և պետական այլ մարմինների հետ խորհրդակցությունների անցկացում.

11) **փորձաքննություն`** հիմնադրութային փաստաթղթի, ՌԷԳ հաշվետվության կամ նախատեսվող գործունեությանՇՄԱԳ հաշվետվության և նախագծային փաստաթղթերի, սույն օրենքով նախատեսված դեպքերում` դրանց փոփոխությունների ուսումնասիրության և վերլուծության արդյունքում դրանց թույլատրելիության վերաբերյալ պետական փորձաքննական եզրակացություն տալու գործընթաց.

12) **պետական փորձաքննական եզրակացություն`** հիմնադրութային փաստաթղթի դրույթների կամ նախատեսվող գործունեության թույլատրելիության վերաբերյալ լիազոր մարմնի կողմից տրվող պաշտոնական փաստաթուղթ` համապատասխան հիմնավորումներով.

13) **լիազոր մարմին`** սույն օրենքին համապատասխան Կառավարության լիազորած շրջակա միջավայրի ոլորտի պետական կառավարման մարմին.

14) **ձեռնարկող՝** փորձաքննության ենթակա հիմնադրութային փաստաթուղթ մշակող, կամ հաստատող կամ ընդունող, կամ ՌԷԳ իրականացման համար պատասխանատու պետական կառավարման կամ տեղական ինքնակառավարման մարմին կամ գործունեություն նախատեսող կամ պատվիրող իրավաբանական կամ ֆիզիկական անձ.

15) **փորձագետ`** փորձաքննության գործընթացում լիազոր մարմնի կողմից ներգրաված իրավաբանական կամ ֆիզիկական անձ կամ Կառավարության որոշմամբ փորձաքննության գործընթացում ներգրաված տեղական կամ միջազգային իրավաբանական կամ ֆիզիկական անձ,

16) **հանրություն՝** մեկ կամ մեկից ավել ֆիզիկական կամ իրավաբանական անձ, միավորում, խումբ,կազմակերպություն.

17) **ազդակիր համայնք`** շրջակա միջավայրի վրա հիմնադրութային փաստաթղթի կամ նախատեսվող գործունեության հնարավոր ազդեցության ենթակա համայնքի (համայնքների) բնակչություն` ֆիզիկական կամ իրավաբանական անձինք.

18) **շահագրգիռ հանրություն`** նախատեսվող գործունեության և հիմնադրութային փաստաթղթի իրականացման ազդեցությունը կամ հավանական ազդեցությունը կրող, կամ դրանց վերաբերյալ ընդունվող որոշումների նկատմամբ հետաքրքրություն ցուցաբերող ֆիզիկական կամ իրավաբանական անձ, միավորում, խումբ, կազմակերպություն.

19) **գործընթացի մասնակիցներ`** պետական կառավարման և տեղական ինքնակառավարման մարմիններ, ֆիզիկական ու իրավաբանական անձինք, ներառյալ` ազդակիր համայնք, շահագրգիռ հանրություն, որոնք, սույն օրենքի համաձայն, մասնակցում են գնահատումների և (կամ) փորձաքննության գործընթացին.

20) **հայտ`** սույն օրենքի 19-րդ հոդվածով սահմանված, նախատեսվող գործունեության տեսակների վերակառուցում կամ տեխնիկական կամ տեխնոլոգիական վերազինում կամ վերապրոֆիլավորում կամ կոնսերվացում կամ տեղափոխում կամ լուծարում կամ փակում կամ քանդում կամ նախագծային փոփոխություն իրականացնելուց առաջ ձեռնարկողի կողմից լիազոր մարմին ներկայացվող տեղեկությունների փաթեթ.

21) **հաշվետվություն`** ՌԷԳ կամ ՇՄԱԳ արդյունքներն ամփոփող փաստաթուղթ.

22) **բնապահպանական կառավարման պլան`** շրջակա միջավայրի վրա հնարավոր դրական ազդեցությունների պահպանման և ուժեղացման, բացասական ազդեցությունների կանխարգելման, բացառման, նվազեցման և շրջակա միջավայրին հասցվող վնասի փոխհատուցման համար նախատեսվող միջոցառումները (շինարարության շահագործման և փակման փուլ, ռիսկային և արտակարգ իրավիճակներ). դրանց հիմնավորվածությունն ու բավարարությունը, իրականացման ժամանակացույցը, ծախսերի գումարային գնահատումը նախատեսող փաստաթուղթ․

23) **շրջակա միջավայրի վրա ազդեցության մշտադիտարկման (մոնիթորինգի) ծրագիր`** հիմնադրութային փաստաթղթի դրույթների գործողության և (կամ) նախատեսվող գործունեության իրականացման ընթացքում և դրանից հետո շրջակա միջավայրի վրա ներգործության դիտարկմանը, հետնախագծային վերլուծությանը, փորձաքննական եզրակացության և Հայաստանի Հանրապետության օրենքներով կամ ենթաօրենսդրական նորմատիվ իրավական ակտերով սահմանված պահանջների կատարմանը կամ արտադրական հսկմանը (ինքնահսկմանը) ուղղված գործողությունների ամբողջություն:

|  |  |
| --- | --- |
| **Հոդված 5.** | **Գնահատման և փորձաքննության հիմնադրույթները և սկզբունքները** |

1. Գնահատումը և փորձաքննությունն ելնում են`

1) առողջության, բնականոն ապրելու համար բարենպաստ շրջակա միջավայր ունենալու մարդու իրավունքից.

2) բնական պաշարների արդյունավետ, համալիր և ողջամիտ օգտագործման պահանջներից.

3) էկոլոգիական համակարգերի հավասարակշռության և կենդանական ու բուսական աշխարհի պահպանման անհրաժեշտությունից` նկատի ունենալով ներկա և ապագա սերունդների շահերը.

4) շրջակա միջավայրին և մարդու առողջությանը հասցվող վնասի հատուցելիության ճանաչումից:

2. Գնահատման և փորձաքննության սկզբունքներն են՝

1) նախատեսվող գործունեության և հիմնադրութային փաստաթղթի գործողության արդյունքում շրջակա միջավայրի վրա հավանական ազդեցությունը.

2) գնահատման ընթացքում ազդեցությունների, ներառյալ` անդրսահմանային, դիտարկումների համալիրությունը.

3) նախատեսվող գործունեության իրականացման այլընտրանքային, այդ թվում՝ զրոյական (գործունեության չիրականացում) տարբերակների դիտարկելիությունը․

4) հաշվետվությունների լիարժեքության, հավաստիության և գիտական հիմնավորվածության ապահովումը.

5) փորձաքննական եզրակացության հիմնավորվածության, օրինականության, օբյեկտիվության ապահովումը.

6) գնահատման և փորձաքննության գործընթացների թափանցիկության և հրապարակայնության ապահովումը.

7) գնահատման և փորձաքննության գործընթացում հանրության մասնակցության ապահովումը.

8) ձեռնարկողի կողմից շրջակա միջավայրին հասցված վնասի հատուցելիությունը:

3. Նախատեսվող գործունեության կամ հիմնադրութային փաստաթղթի գործողության հետևանքով մարդու առողջության կամ շրջակա միջավայրի վրա հնարավոր ռիսկի դեպքում պատասխանատվությունը կրում է ձեռնարկողը, եթե տվյալ գործունեության վնասակարության բացակայությունը գիտականորեն հիմնավորված չէ:

|  |  |
| --- | --- |
| **Հոդված 6.** | **Գնահատման և փորձաքննության նպատակն ու խնդիրները** |

1. Գնահատման նպատակն է շրջակա միջավայրի ու մարդու առողջության վրա հիմնադրութային փաստաթղթի կամ նախատեսվող գործունեության իրականացման արդյունքում հնարավոր վնասակար ազդեցությունների կանխատեսումը, կանխարգելումը, նվազեցումը կամ բացառումը:

2. Փորձաքննության նպատակն է գնահատման հավաստիության ստուգումը, հիմնադրութային փաստաթղթի դրույթների կամ նախատեսվող գործունեության իրականացման թույլատրելիության որոշումը:

3. Գնահատման և փորձաքննության խնդիրներն են՝

1) էկոլոգիական անվտանգության պահանջների և շրջակա միջավայրի պահպանության սահմանափակումների հիման վրա կայուն զարգացմանը նպաստելը.

2) հիմնադրութային փաստաթղթի դրույթների և նախատեսվող գործունեության դրական ազդեցությունների պահպանման, վնասակար ազդեցությունների ու դրանց հետևանքների կանխարգելման, նվազեցման կամ բացառման ապահովումը.

3) արտակարգ իրավիճակների հնարավոր ռիսկերի գնահատման ապահովումը:

|  |  |
| --- | --- |
| **Հոդված 7.** | **Շրջակա միջավայրի վրա ազդեցության գնահատման և փորձաքննության գործընթացում դիտարկվող գործողությունները,** **շրջակա միջավայրի օբյեկտները և բնութագրերը** |

1. Գնահատման և փորձաքննության իրականացման ընթացքում դիտարկվում են՝

1) մթնոլորտային օդի որակական և քանակական ցուցանիշները, մթնոլորտն աղտոտող նյութերը, աղտոտվածության մակարդակը.

2) մակերևութային և ստորերկրյա ջրերը, դրանց դասը, հոսքի ռեժիմը, որակական և քանակական ցուցանիշները, ջրօգտագործումը, ջրահեռացումը, ջրային համակարգը կամ դրա առանձին մասերը և այլ բնութագրերը.

3) հողը` նպատակային նշանակությունը, հողատեսքը, գործառնական նշանակությունը, կարգը, որակը, վիճակը, կազմը, աղտոտվածությունը, դեգրադացիան, բերրի շերտի օգտագործումը, հողերի այլ բնութագրեր.

4) ռելիեֆը, երկրաբանական կառուցվածքը, օգտակար հանածոները, ընդերքի պահպանությանն ու օգտագործմանը վերաբերող այլ բնութագրեր.

5) լանդշաֆտը, բնության հատուկ պահպանվող տարածքները կամ բնապահպանական այլ հողերը, բնակավայրերի կանաչ գոտիները, կենդանիների միգրացիոն ուղիները և բնադրավայրերը.

6) բուսական ու կենդանական աշխարհը, դրանց տեսակային կազմը, բնակության միջավայրերը, աճելավայրերը, բուսական ու կենդանական աշխարհի օգտագործումը, կենդանի վերափոխված օրգանիզմների գործածությունը, ոչ տեղական՝ ինվազիվ բուսական և կենդանական տեսակների, Հայաստանի Հանրապետության կենդանիների Կարմիր գրքում կամ Հայաստանի Հանրապետության բույսերի Կարմիր գրքում գրանցված կենդանիների կամ բույսերի առկայությունը.

7) անտառները` գործառնական նշանակությունը, տեսակային կազմը, վիճակը և անտառի այլ բնութագրեր.

8) պատմության և մշակույթի հուշարձանները, կառույցները, ենթակառուցվածքները, տրանսպորտային միջոցներով ծանրաբեռնվածությունը.

9) թափոնի կազմը և դրա բաղադրիչների թունունակությունը, թափոնների գործածությունը, վտանգավոր հատկությունները, վտանգավորության աստիճանը, թափոնի քանակությունը, ծագումը (ըստ տեխնոլոգիական կանոնակարգի).

10) ֆիզիկական ազդեցությունները` աղմուկը, թրթռումները (վիբրացիան), իոնացնող և ոչ իոնացնող ճառագայթումները.

11) ազդեցությունները կլիմայի վրա.

12) ազդեցությունների հետ կապված առողջապահական գործոնները.

13) սոցիալական գործոնները, ժողովրդագրական կազմն ու բնակչությունը.

14) արտակարգ իրավիճակների հավանականությունը:

**Գ Լ ՈՒ Խ  2**

***ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՆԵՐԻ ԿԱՌԱՎԱՐՈՒՄԸ***

|  |  |
| --- | --- |
| **Հոդված 8.** | **Գնահատման և փորձաքննության գործընթացների պետական կառավարման մարմինները** |

1. Գնահատման և փորձաքննության գործընթացների պետական կառավարումն իրականացնում են Կառավարությունը և լիազոր մարմինը:

|  |  |
| --- | --- |
| **Հոդված 9.** | **Գնահատման և փորձաքննության գործընթացներում Կառավարության լիազորությունները** |

1. Գնահատման և փորձաքննության գործընթացներում Կառավարության լիազորություններն են՝

1) գնահատման և փորձաքննության գործընթացներին վերաբերող քաղաքականության իրականացման ապահովումը.

2) իր իրավասության սահմաններում գնահատման և փորձաքննության գործընթացները կարգավորող իրավական ակտերի ընդունումը.

3) անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության փորձաքննական եզրակացության հաստատումը․

4) օրենքով նախատեսված դեպքերում փորձագետ(ներ) ներգրավելը։

|  |  |
| --- | --- |
| **Հոդված 10.** | **Փորձաքննության գործընթացում լիազոր մարմնի լիազորությունները** |

1. Փորձաքննության գործընթացում լիազոր մարմնի լիազորություններն են՝

1) փորձաքննության գործընթացին վերաբերող քաղաքականության մշակումն ու իր իրավասության սահմաններում դրա իրականացումը.

2) փորձաքննության գործընթացը կարգավորող իրավական ակտերի մշակումը.

3) իր իրավասության սահմաններում փորձաքննության գործընթացին վերաբերող միջազգային համագործակցության իրականացումը.

4) անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության փորձաքննական եզրակացության նախագծի նախապատրաստումը․

5) սույն օրենքով սահմանված հիմքերով ու կարգով` անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության փորձաքննական եզրակացության կասեցման կամ ուժը կորցրած ճանաչելու վերաբերյալ Կառավարության որոշման նախագիծը Կառավարության հաստատմանը ներկայացնելը.

6) փորձաքննություն իրականացնելը, փորձաքննական եզրակացության կազմումն ու տրամադրումը.

7) նախատեսվող գործունեության տեսակների վերակառուցումը կամ տեխնիկական կամ տեխնոլոգիական վերազինումը կամ վերապրոֆիլավորումը կամ կոնսերվացումը կամ տեղափոխումը կամ լուծարումը կամ փակումը կամ քանդումը կամ նախագծային փոփոխությունը շրջակա միջավայրի վրաազդեցության գնահատման և փորձաքննության ենթակա լինելը որոշելը․

8) փորձաքննության գործընթացում պայմանագրային հիմունքներով փորձագետներ ներգրավելը.

9) առնչվող մարմինների հետ անհրաժեշտության դեպքում հիմնադրութային փաստաթղթի կամ նախատեսվող գործունեության համաձայնեցնելը.

10) հանրային լսումներում իր ներկայացուցչի մասնակցությունն ապահովելը.

11) անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության փորձաքննության գործընթացում փորձագետների ներգրավումը.

12) սույն օրենքով սահմանված դեպքերում և կարգով փորձաքննական եզրակացությունն ուժը կորցրած ճանաչելը.

13) սույն oրենքով սահմանված դեպքերում և կարգով փորձաքննության գործընթացում հանրության ծանուցման և մասնակցության հնարավորության ապահովումը.

14) Հայաստանի Հանրապետության օրենսդրությամբ նախատեսված այլ գործառույթների իրականացումը:

|  |  |
| --- | --- |
| **Հոդված 11.** | **Գնահատման և փորձաքննության գործընթացում տարածքային կառավարման մարմինների լիազորությունները** |

1. Գնահատման և փորձաքննության գործընթացում տարածքային կառավարման մարմինների լիազորություններն են`

1) տարածքին առնչվող հիմնադրութային փաստաթղթի դրույթների և (կամ) նախատեսվող գործունեության վերաբերյալ կարծիքի տրամադրում, եթե օրենսդրությամբ այլ բան նախատեսված չէ.

2) իր լիազորության սահմաններում` սույն օրենքով սահմանված կարգով հիմնադրութային փաստաթղթի կամ նախատեսվող գործունեության, դրանց ազդեցության գնահատման և փորձաքննության գործընթացների վերաբերյալ ծանուցման, հանրային լսումների կազմակերպման և հանրության մասնակցության ապահովում.

3) ձեռնարկողի պահանջով տարածքին առնչվող գործող հիմնադրութային փաստաթղթերի վերաբերյալ տեղեկատվության տրամադրում.

4) գնահատման գործընթացներում ձեռնարկողին համապատասխան խորհրդատվության, ինչպես նաև ազդեցության գնահատումն իրականացնելու համար անհրաժեշտ ցանկացած այլ տեղեկատվության տրամադրում:

|  |  |
| --- | --- |
| **Հոդված 12.** | **Գնահատման և փորձաքննության գործընթացում տեղական ինքնակառավարման մարմինների լիազորությունները** |

1. Գնահատման և փորձաքննության ընթացքում տեղական ինքնակառավարման մարմինների լիազորություններն են`

1) համայնքին առնչվող հիմնադրութային փաստաթղթի դրույթների և (կամ) նախատեսվող գործունեության վերաբերյալ նախնական համաձայնության տրամադրում, եթե օրենսդրությամբ այլ բան նախատեսված չէ.

2) իր լիազորության սահմաններում սույն օրենքով սահմանված կարգով հիմնադրութային փաստաթղթի և (կամ) նախատեսվող գործունեության, դրանց ազդեցության գնահատման և փորձաքննության գործընթացների վերաբերյալ ծանուցման, հանրային լսումների կազմակերպման և հանրության մասնակցության ապահովում և հանրային լսումների ժամանակ կարծիքի տրամադրում.

3) ձեռնարկողի պահանջով տարածքին առնչվող գործող հիմնադրութային փաստաթղթերի վերաբերյալ տեղեկատվության տրամադրում.

4) շրջակա միջավայրի վրա ազդեցության գնահատման գործընթացներում ձեռնարկողին համապատասխան խորհրդատվության, ինչպես նաև ազդեցության գնահատումն իրականացնելու համար անհրաժեշտ ցանկացած այլ տեղեկատվության տրամադրում:

**Գ Լ ՈՒ Խ  3**

***ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ԵՆԹԱԿԱ ՆԱԽԱՏԵՍՎՈՂ ԳՈՐԾՈՒՆԵՈՒԹՅԱՆ ՏԵՍԱԿՆԵՐԸ***

|  |  |
| --- | --- |
| **Հոդված 13.** | **Շրջակա միջավայրի վրա ազդեցության գնահատման և փորձաքննության ենթակա նախատեսվող գործունեության տեսակները** |

1. Գնահատման և փորձաքննության ենթակա են սույն հոդվածի 3-4-րդ և 6-9-րդ մասերով սահմանված նախատեսվող գործունեության տեսակների նախագծային փաստաթղթերը:

2. Գնահատման և փորձաքննության ենթակա նախատեսվող գործունեության տեսակներն ըստ բնագավառների դասակարգվում են երկու կատեգորիայի` Ա, Բ՝ ըստ շրջակա միջավայրի վրա նվազող ազդեցության աստիճանի:

3. Ա կատեգորիան ներառում է.

1) էներգետիկայի բնագավառում.

ա. ատոմակայաններ կամ ատոմային ռեակտորով աշխատող այլ կառույցներ,

բ. մշակված միջուկային վառելիքի պահեստավորման և հերմետիկացման կայանքներ,

գ. միջուկային վառելիքի հարստացման արտադրություն,

դ. ջերմային էլեկտրակայաններ,

ե. 30 ՄՎտ և ավելի ջերմային հզորությամբ տաք ջրի կամ գոլորշու արտադրության կայանքներ,

զ. 1 ՄՎտ և ավելի հզորությամբ հիդրոէլեկտրակայաններ.

է. գազիֆիկացիայի և գազի հեղուկացման կայանքներ,

ը.կոքսային վառարաններ,

թ. ճառագայթահարված միջուկային վառելիքի կամ բարձր ռադիոակտիվություն ունեցող թափոնների վերամշակում,

ժ. երկրաջերմային ջրերից էներգիայի արտադրություն՝ 8 ՄՎտ և ավելի հզորությամբ․

1. ընդերքօգտագործման բնագավառում.

ա. երկրաբանական ուսումնասիրություններ` 1000 գծամետրից ավելի ստորերկրյա լեռնային փորվածքներով կամ 1000 գծամետր խորությունը գերազանցող հորատանցքի հորատման դեպքում,

բ. մետաղական, այդ թվում՝ ռադիոակտիվ օգտակար հանածոյի արդյունահանում կամ հանքաքարի կամ հանքանյութի վերամշակում կամ արդյունահանման համալիրի կառուցում,

գ. նավթի կամ գազի արդյունահանում կամ հում նավթի կամ բնական գազի վերամշակում,

դ. նավթի կամ գազի կամ արտադրության թափոնների կամ թունավոր կամ ռադիոակտիվ նյութերի պահման համար ստորերկրյա կառույցների ստեղծում,

ե. ստորերկրյա տրանսպորտային ուղիների կամ կառույցների ստեղծում,

զ. մետաղական օգտակար հանածոների հանքարդյունահանման համալիրի վերջնական փակում,

է․ ոչ մետաղական օգտակար հանածոների արդյունահանում կամ հանքանյութի վերամշակում,

ը. հանքային ջրերի հանքավայրերի շահագործում՝ ձեռնարկատիրական նպատակով,

թ. քաղցրահամ ջրերի հանքավայրերի շահագործում՝ ձեռնարկատիրական նպատակներով,

3) քիմիական արդյունաբերության բնագավառում.

ա. կաուչուկների կամ ռետինատեխնիկական իրերի արտադրություն կամ վերամշակում,

բ. նավթի կամ նավթամթերքների արտադրություն կամ վերամշակում,

գ. մազութի արտադրություն,

դ. պայթուցիկների արտադրություն,

ե. անօրգանական թթուների կամ ալկալիների կամ անօրգանական այլ նյութերի կամ միացությունների արտադրություն,

զ.օրգանական կամ անօրգանական նյութերի կամ դրանց խառնուրդների արտադրություն կամ վերամշակում,

է. պեստիցիդների կամ ագրոքիմիկատների արտադրություն,

ը. կենցաղային քիմիայի (լվացող, մաքրող կամ այլ նյութերի) արտադրություն` ամսական 50 տոննա և ավելի.

թ. քիմիական արտադրության կայանքներ, որտեղ քիմիական կամ կենսաբանական գործընթացները օգտագործվում են կերերի սպիտակուցային հավելուկների, ֆերմենտների և այլ սպիտակուցային նյութերի արտադրության համար.

ժ. կայանքներ՝ ածխածնի (բնական կոքսի) կամ էլեկտրագրաֆիտի արտադրության համար՝ այրման կամ գրաֆիտիզացիայի միջոցով.

ժա. գազային կամ նավթային կամ նավթաքիմիական կամ քիմիական նյութերի ստորգետնյա 5 000 տոննա և ավելի տարողության պահեստներ.

4) դեղագործական արտադրության բնագավառում.

ա. դեղանյութերի արդյունաբերական արտադրություն.

5) մետաղների արտադրության և վերամշակման բնագավառում.

ա. մետաղական հանքանյութերի (ներառյալ` սուլֆիդային հանքանյութերի) թրծում և ագլոմերացիա,

բ. հանքանյութից կամ խտանյութից կամ երկրորդային հումքային նյութերից գունավոր, ազնիվ, հազվագյուտ, սև մետաղների կամ դրանց համաձուլվածքների արտադրություն կամ վերամշակում,

գ. գունավոր մետաղների մշակում, ներառյալ` լեգիրացումը, արտադրատեսակների ռեկուպերացիան (զտում, ձուլածագործական արտադրություն և այլն),

դ. վերամշակված թուջի կամ պողպատի արտադրություն (առաջնային կամ երկրորդային ձուլում), ներառյալ` անընդհատ հոսքով ձուլումը, որը գերազանցում է ժամում 2.5 տոննա հզորությունը,

ե. մետաղների կամ պլաստիկ նյութերի մակերեսային մշակում` էլեկտրոլիտիկ կամ քիմիական պրոցեսների օգտագործմամբ` 30 խմ և ավելի ծավալով ավազաններում.

6) թափոնների գործածության բնագավառում.

ա. վտանգավոր թափոնների հավաքում կամ պահում կամ օգտահանում կամ մշակում կամ վերամշակում կամ վնասազերծում կամ թաղում կամ տեղադրում.

բ. ընդերքօգտագործման վտանգավոր թափոնների վերամշակում.

գ. թափոնների տեղադրման օբյեկտների կառուցում

7) շինանյութի արդյունաբերության բնագավառում.

ա. ցեմենտի կամ կլինկերի կամ կրի կամ գաջի արտադրություն` օրական 100 տոննա և ավելի,

բ. հանքային նյութերի հալեցում` 20 տոննա և ավելի, ներառյալ` հանքային մանրաթելի արտադրությունը,

գ. թրծման միջոցով կերամիկական արտադրատեսակների, այդ թվում` տանիքի կղմինդրի կամ աղյուսի կամ հրակայուն աղյուսի կամ կերամիկական սալիկի կամ քարե կերամիկայի կամ ճենապակե իրերի արտադրություն` օրական 75 տոննա և ավելի,

դ. ապակու կամ ապակաթելի կամ ապակյա իրերի արտադրություն` օրական 20 տոննա և ավելի,

ե. ասֆալտ բետոնի արտադրություն.

8) թեթև արդյունաբերության բնագավառում.

ա. բնական կամ արհեստական (այդ թվում` սինթետիկ) կաշվի արտադրություն կամ քիմիական վերամշակում,

բ. կայանքներ՝ մանրաթելի կամ տեքստիլի նախնական վերամշակման (այնպիսի գործողություններ, ինչպիսիք են լվացումը, սպիտակեցումը, մերսերիզացիան) կամ ներկման համար, որտեղ մշակվող նյութերի ծավալը գերազանցում է օրական 10 տոննան.

9) սանիտարատեխնիկական կառուցվածքների բնագավառում.

ա. գերեզմանոցներ կամ դիակիզարաններ կամ դիահերձարաններ, պաթոլոգիաանատոմիկներ կամ դիարաններ,

բ. կենդանիների դիակիզում կամ թաղում կամ սպանդանոցներ` օրական 500 գլուխ և ավելի.

10) ենթակառույցների բնագավառում.

ա. օդանավակայաններ՝ 2100 մ թռիչքուղու երկարությամբ և ավելի,

բ. էլեկտրահաղորդման գծեր` 15 կմ և ավել երկարությամբ, 220 կՎ և ավելի լարման,

գ. չորս և ավելի երթևեկելի գոտի ունեցող նոր ճանապարհների կառուցում կամ վերակառուցում կամ երկուսից ոչ ավելի երթևեկելի գոտի ունեցող ճանապարհների ընդլայնում չորս և ավելի երթևեկելի գոտի ստանալու նպատակով, եթե համապատասխան հատվածն ունի 10 կմ և ավելի անընդհատ երկարություն.

դ. 500 մետր և ավելի երկարությամբ թունելների կամ մետրոպոլիտենի կամ երկաթուղիների կառուցում կամ 25 տոննա և ավել բեռնատարողությամբ կամուրջների կառուցում,

ե. 300 մմ և ավելի տրամագծով, 20 կմ և ավելի երկարությամբ գազի կամ նավթի կամ քիմիական նյութերի խողովակաշարեր,

զ. գերհզոր հաղորդող ռադիոտեխնիկական օբյեկտների տեղակայում: Սույն օրենքի իմաստով գերհզոր հաղորդող ռադիոտեխնիկական օբյեկտներ են համարվում այնպիսի օբյեկտները, որոնց տեղադրված ալեհավաքի ուղղորդված գործողության գործակիցը 5-ից ավելի է կամ առավելագույն հզորությունը գերազանցում է ներքոհիշյալ մակարդակները՝

900 Վտ՝ 30 կՀց-3 ՄՀց հաճախականության տիրույթում,

500 Վտ՝ 3-30 ՄՀց հաճախականության տիրույթում,

25 Վտ՝ 30 ՄՀց-300 ԳՀց հաճախականության տիրույթում,

ը. 300 մմ և ավելի տրամագծով և 1 կմ և ավելի երկարությամբ խողովակաշարեր` օպտիկամանրաթելային մալուխների համար.

11) ջրային տնտեսության բնագավառում.

ա. ջրամբարներ կամ արհեստական լճեր կամ ջրավազաններ` 500 000 խմ և ավելի,

բ. կոյուղաջրերի կամ կեղտաջրերի մաքրման կայաններ` 50 000 և ավելի բնակչի համարժեք հզորությամբ,

գ․ արտադրական կեղտաջրերի մաքրման կայաններ,

դ. ենթակառուցվածքների կառուցում` վարարումներից, ճահճացումից պաշտպանելու նպատակով.

ե. քաղցրահամ ստորերկրյա ջրերի օգտագործում՝ ձեռնարկատիրական նպատակով (1 հորի համար 100լիտր/վայրկյան և ավել կամ 250մմ և ավել տրամագծով),

12) քաղաքաշինության բնագավառում.

ա. հակասողանքային կամ հակասահքային կամ հակասելավային միջոցառումներ` 10 հա և ավելի տարածքների համար.

13) գյուղատնտեսության բնագավառում.

ա. կաթի վերամշակման, կաթնամթերքի արտադրության գործարաններ` օրական 200 տոննա և ավելի արտադրական հզորությամբ,

բ. ձկնաբուծական տնտեսություններ՝ 400 լիտր/վայրկյան և ավելի ջրառի դեպքում (մեկ տնտեսության համար),

գ. թռչնաբուծական` 40000 առանձնյակից ավելի,

դ. խոզաբուծական` 2000 գլուխ և ավելի.

14) փայտի և թղթի արդյունաբերության բնագավառում.

ա. թղթի արտադրության համար փայտանյութի, թղթի կամ ստվարաթղթի արտադրություն` օրական 20 տոննա և ավելի ծավալով.

բ. փայտանյութից ցելյուլոզի կամ նման մանրաթելային նյութերի արտադրություն․

15) սննդի արդյունաբերության բնագավառում.

ա. համակցված կերերի արտադրություն` օրական 50 տոննա և ավելի,

բ. ծխախոտի արտադրություն կամ վերամշակում` օրական 0.5 տոննա և ավելի.

**4.** Բ կատեգորիան ներառում է.

1) էներգետիկայի բնագավառում գործունեության հետևյալ տեսակները կամ արտադրական միավորները կամ դրանց բոլոր կառույցները կամ ենթակառույցները.

ա. կենսագազի կամ կենսագազով էներգիայի արտադրություն՝ 1 ՄՎտ և ավելի հզորությամբ,

բ. հիդրոէլեկտրակայաններ` մինչև 1 ՄՎտ հզորությամբ,

գ. հողմաէլեկտրակայաններ՝ 8 ՄՎտ և ավելի ընդհանուր հզորության, արևային էլեկտրակայաններ՝ 5 հա և ավելի տարածք զբաղեցնող.

2) ընդերքօգտագործման բնագավառում.

ա. երկրաբանական ուսումնասիրություններ.

բ. ոչ մետաղական օգտակար հանածոների հանքերի վերջնական փակում,

գ. ընդերքօգտագործման ոչ վտանգավոր թափոնների վերամշակում,

դ. ստորերկրյա ջրերի հանքավայրերի վերջնական փակում,

3) ջրային տնտեսության բնագավառում.

ա. ջրամբարներ կամ արհեստական լճեր կամ ջրավազաններ` 100 000-ից մինչև 500.000 խմ

բ. 300 մմ և ավելի տրամագծով և 1 կմ և ավելի երկարությամբ ջրամատակարարման կամ ջրահեռացման համակարգեր

գ. կոյուղաջրերի կամ կեղտաջրերի մաքրման կայաններ` 3 000-ից մինչև 50 000 բնակչի համարժեք հզորությամբ.

4) գյուղատնտեսության բնագավառում.

ա. ձկնաբուծական տնտեսություններ` տարեկան 100 տոննա և ավելի (ջրօգտագործման և ջրահեռացման նորմավորման հիման վրա), եթե տնտեսության ջրօգտագործումը չի գերազանցում 400 լիտր/վայրկյանը,

բ. ոչխարաբուծական տնտեսություններ` 500 գլուխ և ավելի,

գ. անասնաբուծական (խոշոր եղջերավոր) տնտեսություններ՝ 1000 գլուխ և ավելի,

դ. թռչնաբուծական՝ 10000-40000 առանձնյակ.

5) ենթակառույցների բնագավառում․

ա. էլեկտրահաղորդման գծեր` 110 կՎ–ից մինչև 220կՎ լարման,

բ. բենզալցակայաններ կամ գազալցակայաններ` 5 խմ և ավելի տարողությամբ,

գ. ճանապարհներ 5 կմ և ավելի,

6) սննդի արդյունաբերության բնագավառում.

ա. մսի կամ մսամթերքի արտադրություն (պատրաստի արտադրանք)` օրական 50 տոննա և ավելի,

բ. շաքարի կամ շաքարավազի արտադրություն` օրական 10 տոննա և ավելի,

գ. ոչ ալկոհոլային խմիչքների արտադրություն` օրական 10000 դեկալիտր և ավելի,

դ. գարեջրի արտադրություն` օրական 10000 դեկալիտր և ավելի,

ե. գինու և (կամ) շամպայն գինիների և (կամ) լիկյորի և (կամ) օղու և (կամ) կոնյակի արտադրություն` օրական 1000 դեկալիտր և ավելի,

զ. կաթի վերամշակման և կաթնամթերքի արտադրություն՝ օրական 100-ից մինչև 200 տոննա արտադրական հզորությամբ,

է. կենդանական կամ բուսական յուղերի ու ճարպի արտադրություն` օրական 5 տոննա և ավելի,

ը. մարգարինի արտադրություն` օրական 1 տոննա և ավելի.

7) քաղաքաշինության բնագավառում.

ա. քաղաքաշինական կառույցներ` 1500 քմ-ից ավելի կառուցապատման կամ բարեկարգման կամ կառուցապատման և բարեկարգման մակերեսով.

8) ռեկրեացիայի և զբոսաշրջության բնագավառներում.

ա. զբոսայգիներ կամ պուրակներ կամ անտառապուրակներ, հանգստի գոտիներ,

բ. ճոպանուղիներ կամ զիփլայն կամ դահուկուղի,

9) ջրային տնտեսության կամ հողերի մելիորացիայի բնագավառում.

ա. աղակալված հողերի աղազերծում քիմիական լուծույթներով.

բ. չորացնող կամ կոլեկտորադրենաժային համակարգեր` 5 կմ և ավելի երկարությամբ,

10) շինանյութի արդյունաբերության բնագավառում`

ա. ցեմենտի կամ կրի կամ գաջի արտադրություն` օրական մինչև 100 տոննա։

5. Փորձաքննության ենթակա չեն պետական անվտանգության ապահովման և արտակարգ իրավիճակների հետևանքների վերացման համար անհետաձգելի միջոցառումները:

6. Փորձաքննության ենթակա են նաև սույն հոդվածի 3-րդ և 4-րդ մասերում չթվարկված բոլոր նախատեսվող գործունեությունները, որոնք իրականացվելու են բնության հատուկ պահպանվող տարածքներում կամ անտառային հողերում կամ պատմամշակութային հուշարձանների սահմաններում կամ ընդհանուր օգտագործման կանաչ տարածքներում կամ բնապահպանական այլ հողերում և որոնք ներառված չեն փորձաքննական դրական եզրակացություն ստացած հիմնադրութային փաստաթղթերում։ Այս դեպքում փորձաքննությունն իրականացվում է Բ կատեգորիայի ընթացակարգով:

# 7. Ձեռնարկողի նախաձեռնությամբ փորձաքննության ենթակա են սույն հոդվածով չսահմանված բոլոր նախատեսվող գործունեությունները: Այս դեպքում փորձաքննությունն իրականացվում է Բ կատեգորիայի ընթացակարգով:

8. Սույն հոդվածում թվարկված նախատեսվող գործունեության տեսակների ընդլայնումը ենթակա է շրջակա միջավայրի վրա ազդեցության գնահատման և փորձաքննության:

9. Շրջակա միջավայրի վրա ազդեցության գնահատման և փորձաքննության ենթակա են նաև սույն հոդվածում թվարկված նախատեսվող գործունեության տեսակների սահմանաչափերը չգերազանցող գործունեության ընդլայնումը, վերակառուցումը կամ տեխնիկական կամ տեխնոլոգիական վերազինումը կամ վերապրոֆիլավորումը, որի արդյունքում գործունեության սահմանաչափերը համընկնելու են սույն հոդվածով սահմանված նախատեսվող գործունեության տեսակների սահմանաչափերին:

**Գ Լ ՈՒ Խ  4**

***ՇՐՋԱԿԱ ՄԻՋԱՎԱՅՐԻ ԵՎ ՄԱՐԴՈՒ ԱՌՈՂՋՈՒԹՅԱՆ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՆԵՐԸ, ԴՐԱՆՑ ՆԵՐԿԱՅԱՑՎՈՂ ՊԱՀԱՆՋՆԵՐԸ***

|  |  |
| --- | --- |
| **Հոդված 14.** | **Շրջակա միջավայրի և մարդու առողջության վրա ազդեցության գնահատումը և փորձաքննությունը** |

1. Գնահատումը և փորձաքննությունն իրականացվում են մինչև նախատեսվող գործունեության իրականացումը` բացառությամբ Վարչական իրավախախտումների վերաբերյալ Հայաստանի Հանրապետության օրենսգրքի 94.1-րդ հոդվածով նախատեսված դեպքերի: Փորձաքննության իրականացման կարգը հաստատում է Կառավարությունը:

2. Գնահատումը և փորձաքննությունն իրականացվում են՝ հիմք ընդունելով նախատեսվող գործունեության տեսակը, չափերն ու տեղադրությունը և դրանցով պայմանավորված՝ հնարավոր գումարային, ամբողջական ազդեցության աստիճանը:

|  |  |
| --- | --- |
| **Հոդված 15.** | **Շրջակա միջավայրի և մարդու առողջության վրա ազդեցության հիմնական գնահատման գործընթացները** |

1. ՇՄԱԳ իրականացնում է ձեռնարկողն անձամբ կամ համապատասխան ֆիզիկական կամ իրավաբանական անձանց միջոցով:

2. Ընդերքօգտագործման ոլորտի նախատեսվող գործունեության ՇՄԱԳ հաշվետվությունը և կից փաստաթղթերը փորձաքննության են ներկայացվում ոլորտի լիազոր մարմնի միջոցով:

3. Ազդեցության գնահատման փուլում՝

1) գնահատվում է նախատեսվող գործունեության հնարավոր ազդեցությունը շրջակա միջավայրի վրա,

2) բացահայտվում են նախատեսվող գործունեության լուծումների այլընտրանքային տարբերակները և գնահատվում է դրանց ազդեցությունը շրջակա միջավայրի, մարդու առողջության և սոցիալ-տնտեսական իրավիճակի վրա,

3) կատարվում է նախատեսվող գործունեության այլընտրանքային տարբերակների էկոլոգատնտեսական վերլուծություն և նախընտրելի տարբերակի ընտրության հիմնավորում,

4) մշակվում են բնապահպանական միջոցառումներ, ներառյալ` ազդեցության մշտադիտարկման (մոնիթորինգի) ծրագիր` շրջակա միջավայրի վրա ազդեցությունը կանխարգելելու, նվազեցնելու կամ բացառելու նպատակով.

5) հաշվի են առնվում ազդեցության աստիճանը` հիմք ընդունելով ազդեցության ենթակա տարածքի աշխարհագրական դիրքը, բնակչության թիվը, ազդեցության հավանականությունը, բարդությունը, աստիճանը, տևողությունը, հաճախականությունը և տարբեր ազդեցությունների գումարային բնույթը.

6) գնահատման ընթացքում հաշվի է առնվում նախատեսվող գործունեության տարածքում այլ գործունեությունների իրականացման հետևանքով շրջակա միջավայրի վրա գումարային ազդեցությունը:

4. Գնահատումն իրականացվում է համաձայն սույն օրենքի, այլ նորմատիվ իրավական ակտերի: Գնահատումն իրականացնելիս հաշվի են առնվում գործընթացի մասնակիցների ներկայացրած հիմնավոր դիտողությունները և առաջարկությունները: Դրանք չընդունելու դեպքում հաշվետվությունում ներառվում են համապատասխան հիմնավորումներ: Գնահատման մեթոդիկան հաստատում է Կառավարությունը:

5. Շրջակա միջավայրի վրա հնարավոր տնտեսական վնասի գնահատման և հատուցման կարգը հաստատում է Կառավարությունը:

6. Ազդեցության գնահատման արդյունքում ձեռնարկողը կամ նրա պատվերով ազդեցության գնահատումն իրականացնողը կազմում է հաշվետվություն` սույն օրենքի 16-րդ հոդվածին համապատասխան, և ներկայացնում փորձաքննության:

7. Շրջակա միջավայրի վրա ազդեցության գնահատման գործընթացում ձեռնարկողը կարող է խորհրդակցել լիազորված մարմնի, պետական կառավարման մարմինների, ազդակիր համայնքի ղեկավարների, շահագրգիռ հանրության հետ:

|  |  |
| --- | --- |
| **Հոդված 16.** | **Շրջակա միջավայրի և մարդու առողջության վրա ազդեցության գնահատման հաշվետվությունների բովանդակությունները** |

1. Ա կատեգորիայի նախատեսվող գործունեության՝ ՇՄԱԳ հաշվետվությանը ներկայացվող ընդհանուր պահանջներն են՝

1) ձեռնարկողի անունը (անվանումը) և բնակության (գտնվելու) վայրը.

2) նախատեսվող գործունեության անվանումը` սույն օրենքի 13-րդ հոդվածին համապատասխան, և նպատակը.

3) նախատեսվող գործունեության ենթակա տարածքի, այդ թվում` շրջակա միջավայրի, բնական պայմանների, ռեսուրսների ու դրանց օգտագործման նկարագիրը և իրադրության սխեման.

4) նախատեսվող գործունեության նկարագիրը և նպատակը, արտադրական հզորությունները, ֆիզիկական, տեխնիկական և տեխնոլոգիական բնութագրերը, պահանջվող բնական ռեսուրսների, օգտագործվող հումքի ու նյութերի, արտանետումների, արտահոսքերի, թափոնների, արտադրական լցակույտերի, ֆիզիկական ներգործությունների և արտակարգ իրավիճակների հնարավոր ռիսկերի նկարագրությունը.

5) բոլոր հնարավոր տարբերակների նկարագիրը, ներառյալ` նախատեսվող գործունեությունից հրաժարման (զրոյական) տարբերակը.

6) շրջակա միջավայրի հնարավոր տնտեսական վնասի գնահատումները: Տնտեսական վնասի հատուցման արժեքը և վճարման ժամանակացույցը.

7) նախատեսվող գործունեության (շինարարության և շահագործման փուլ, ռիսկերի գնահատում), ներառյալ` այլընտրանքային տարբերակների իրականացման դեպքում, շրջակա միջավայրի առանձին բաղադրիչների, բնական ռեսուրսների, պայմանների հնարավոր փոփոխությունների և դրանց ծավալների նկարագիրն առանձին, գումարային և ամբողջական գնահատումը.

8) սոցիալական հնարավոր ազդեցությունները, ռիսկերը, օգուտները, վերլուծական բնութագրերը.

9) հնարավոր արտակարգ իրավիճակների հետևանքով ազդեցության ծավալը, աստիճանը, ազդեցության նվազեցման կամ վերացման հնարավորությունները, ուղիները և միջոցները.

10) նախատեսվող գործունեության իրականացման ընթացքում կլիմայի հնարավոր փոփոխություններ առաջացնող գործոնները, ներառյալ` ջերմոցային գազերի արտանետումները, դրանց բնույթը, ծավալը,

11) նախատեսվող գործունեության համապատասխանությունը հաստատված հիմնադրութային փաստաթղթերին․

12) բոլոր հնարավոր տարբերակների վերլուծության արդյունքում` ընտրված տարբերակի հիմնավորումը` շրջակա միջավայրի պահպանության, տնտեսական, սոցիալական տեսանկյունից.

13) բնապահպանական կառավարման պլանը,

14) նախատեսվող գործունեության ազդեցության մշտադիտարկման (մոնիթորինգի) ծրագիրը.

15) նախատեսվող գործունեության հաշվետվությամբ ներկայացվող տեղեկատվության վերաբերյալ ընդհանուր պատկերացում կազմող ամփոփ բովանդակության նյութեր` քարտեզներ, սխեմաներ, գրաֆիկներ, աղյուսակներ և այլն.

16) շրջակա միջավայրի վերաբերյալ օգտագործված ելակետային տվյալների աղբյուրները․

17) գնահատման և հաշվետվության կազմման ընթացքում ի հայտ եկած խոչընդոտների, ներառյալ` տվյալների բացակայության վերաբերյալ տեղեկությունները․

18) հաշվետվության ամփոփ բովանդակությունը. որը ներառում է տեղեկատվություն ձեռնարկողի մասին, նախատեսվող գործունեության ոչ տեխնիկական նկարագիրը, իրականացման վայրը, շրջակա միջավայրի վրա ազդեցությունների և դրանց մեղմման միջոցառումների հանրամատչելի, համառոտ նկարագիրը, կից համապատասխան քարտեզագրական և գրաֆիկական նյութեր։

2. Բ կատեգորիայի նախատեսվող գործունեության ՇՄԱԳ հաշվետվությանը ներկայացվող ընդհանուր պահանջներն են՝

1) ձեռնարկողի անունը (անվանումը) և բնակության (գտնվելու) վայրը.

2) նախատեսվող գործունեության անվանումը` սույն օրենքի 13-րդ հոդվածին համապատասխան և նպատակը.

3) նախատեսվող գործունեության ենթակա տարածքի, այդ թվում` շրջակա միջավայրի համառոտ նկարագիրը և իրադրության սխեման.

4) նախատեսվող գործունեության բնութագիրը շինարարության, շահագործման և փակման փուլերում(արտադրական հզորություններ, օգտագործվող բնառեսուրսներ և նյութեր, տեխնիկական և տեխնոլոգիական լուծումներ).

5) շրջակա միջավայրի վրա հնարավոր ազդեցությունները՝ շինարարության, շահագործման և փակման փուլերում․

6) բնապահպանական կառավարման պլանը․

7) նախատեսվող գործունեության ազդեցության մշտադիտարկման (մոնիթորինգի) ծրագիրը․

3. Հաշվետվություններին կից փորձաքննության ներկայացվող փաստաթղթերն են`

1) նախատեսվող գործունեության նախագծային փաստաթուղթը.

2) տեղական ինքնակառավարման մարմնի (մարմինների)` սույն օրենքի 17-րդ հոդվածի 2-րդ մասի 1-ին կետով նախատեսված համաձայնությունը, եթե օրենսդրությամբ այլ բան նախատեսված չէ․

3) տեղական ինքնակառավարման մարմնի (մարմինների) կողմից սույն օրենքի 17-րդ հոդվածին համապատասխան իրականացված հանրային լսումների փաստաթղթերը (ծանուցման հրապարակման պատճենը, ստացված դիտողություններն ու առաջարկությունները, հանրային լսումների արձանագրությունները).

4) պետական տուրքի անդորրագրի պատճենը։

|  |  |
| --- | --- |
| **Հոդված 17.** | **Տեղական ինքնակառավարման մարմնի (մարմինների) կողմից նախնական համաձայնության տրամադրումը** |

1. Ձեռնարկողը, ով մտադիր է իրականացնել սույն օրենքի 13-րդ հոդվածով սահմանված նախատեսվող գործունեություն, համայնքի (համայնքների)՝ որի վարչական սահմաններում իրականացվելու է նախատեսվող գործունեությունը, տեղական ինքնակառավարման մարմնին (մարմիններին) է ներկայացնում ծանուցում, որը ներառում է՝
2. ձեռնարկողի անունը (անվանումը) և բնակության (գտնվելու) վայրը,
3. նախատեսվող գործունեության անվանումը` սույն օրենքի 13-րդ հոդվածին համապատասխան և նպատակը,
4. նախատեսվող գործունեության իրականացման վայրը:
5. Տեղական ինքնակառավարման մարմինը (մարմինները) ծանուցումը ստանալուց հետո հինգ աշխատանքային օրվա ընթացքում կատարում է(են) հանրության ծանուցում և ծանուցումից առնվազն 12 աշխատանքային օր հետո իրականացնում է(են) հանրային լսում (լսումներ): Սույն օրենքի 31-րդ հոդվածի 4-րդ մասի 1-ին կետով սահմանված ժամկետը լրանալուց հետո հինգ աշխատանքային օրվա ընթացքում տեղական ինքնակառավարման մարմինը (մարմինները) ձեռնարկողին տրամադրում է (են) նախատեսվող գործունեության վերաբերյալ՝
6. նախնական համաձայնություն կամ անհամաձայնություն,
7. հանրային լսման (լսումների) արձանագրություն, լուսանկարներ կամ տեսաձայնագրություններ, հանրության առաջարկությունները և դիտողությունները (առկայության դեպքում)։

|  |  |
| --- | --- |
| **Հոդված 18.** | **ՇՄԱԳ հաշվետվության փորձաքննության փուլը** |

1. ՇՄԱԳ հաշվետվության փորձաքննության փուլն սկսվում է սույն օրենքով սահմանված ՇՄԱԳ հաշվետվությունը, կից լրակազմ փաստաթղթերով, ձեռնարկողի կողմից լիազոր մարմին ներկայացնելու պահից։

2. Լիազոր մարմինը ներկայացված փաստաթղթերը, դրանք լիազոր մարմին մուտքագրվելու օրվանից յոթ աշխատանքային օրվա ընթացքում, վերադարձնում է ձեռնարկողին, եթե այն չի պարունակում ՇՄԱԳ հաշվետվությունը և սույն օրենքի 16-րդ հոդվածի 3-րդ մասով նախատեսված փաստաթղթերը։

3. Նախատեսվող գործունեությունն անդրսահմանային համատեքստում ազդեցության գնահատման ենթակա լինելու դեպքում լիազոր մարմինն այդ մասին տեղեկացնում է ձեռնարկողին։

4. ՇՄԱԳ հաշվետվության փորձաքննության փուլում լիազորված մարմինը գործընթացին ներգրավում է գործընթացի մասնակիցներին:

5. ՇՄԱԳ հաշվետվության փորձաքննության փուլում լիազորված մարմինը, տեղական ինքնակառավարման մարմինը (մարմինները) ձեռնարկողի աջակցությամբ իրականացնում են հանրային ծանուցում(ներ) և հանրային լսում(ներ):

6. ՇՄԱԳ հաշվետվությունը լրակազմ չլինելու կամ դրանում պարունակվող տեղեկատվության մեջ անճշտություններ կամ թերություններ լինելու դեպքում` ՇՄԱԳ հաշվետվությունը պարզաբանող գրությամբ ձեռնարկողին լրամշակման կամ լրակազմման է վերադարձվում: Լրամշակված կամ լրակազմված ՇՄԱԳ հաշվետվությունը ձեռնարկողի կողմից լիազոր մարմին է ներկայացվում պարզաբանող գրությունը լիազոր մարմնից ելքագրվելու օրվանից 30 աշխատանքային օրվա ընթացքում, որի դեպքում լրամշակման կամ լրակազման վերադարձված ՇՄԱԳ հաշվետվության փորձաքննության փուլի ժամկետը համարվում է կասեցված մինչև ձեռնարկողի կողմից լրամշակված կամ լրակազմված ՇՄԱԳ հաշվետվությունը լիազոր մարմին մուտքագրվելու օրը։ 30 աշխատանքային օրվա ընթացքում ձեռնարկողի կողմից լրամշակված կամ լրակազմված ՇՄԱԳ հաշվետվությունը չներկայացնելու կամ կրկին ոչ լրակազմ կամ չլրամշակված ներկայացնելու դեպքում ՇՄԱԳ հաշվետվությունը համարվում է մերժված օրենքի ուժով: Ձեռնարկողի կողմից լրամշակված կամ լրակազմված ՇՄԱԳ հաշվետվությունը ոչ լրակազմ կամ չլրամշակված ներկայացնելու դեպքում լիազոր մարմինը ոչ լրակազմ կամ չլրամշակված ՇՄԱԳ հաշվետվությունը ստանալու օրվանից 10 աշխատանքային օրվա ընթացքում ծանուցում է ձեռնարկողին` օրենքի ուժով ՇՄԱԳ հաշվետվությունը մերժված համարվելու մասին:

7. Բացառիկ դեպքերում, երբ ՇՄԱԳ փորձաքննության իրականացումն ուղղակիորեն կապված է տեսչական մարմինների կողմից ստուգումների իրականացման հետ, և անհնարին է ՇՄԱԳ փորձաքննության իրականացումը մինչև տեսչական մարմինների կողմից ստուգում իրականացնելը, լիազոր մարմինն այդ մասին տեղեկացնում է ձեռնարկողին: Տեղեկացման օրվանից ՇՄԱԳ հաշվետվության փորձաքննության փուլի ժամկետը համարվում է կասեցված՝ մինչև ստուգման ամփոփված արդյունքների ստացումը:

8. Սույն օրենքի 32-րդ հոդվածի 7-րդ մասով սահմանված դեպքում ՇՄԱԳ հաշվետվության փորձաքննության փուլի ժամկետը համարվում է կասեցված՝ մինչև համապատասխան եզրակացության ստացումը:

9. ՇՄԱԳ հաշվետվության փորձաքննության փուլում կազմվում է փորձաքննական եզրակացություն՝ հետևյալ ցուցանիշների վերլուծության արդյունքում.

1) հաշվետվությունների լիարժեքությունը, ամբողջականությունը.

2) հիմնադրութային փաստաթղթի կամ նախատեսվող գործունեության այլընտրանքային մոտեցումներն ու լուծումները.

3) Հայաստանի Հանրապետության օրենսդրության պահանջներին ու սահմանափակումներին համապատասխանությունը.

4) բնապահպանական կառավարման պլանի, շրջակա միջավայրի վրա ազդեցության մոնիթորինգի ծրագրի արդյունավետությունը.

5) գործընթացի մասնակիցների ծանուցման ու հանրային լսումների ապահովման և կարծիքների դիտարկման արդյունավետությունը, հիմնավորվածությունը:

10. ՇՄԱԳ հաշվետվության փորձաքննության փուլի ժամկետներն են՝

1) նախատեսվող գործունեության Ա կատեգորիայի դեպքում` մինչև 80 աշխատանքային օր (բացառությամբ անդրսահմանային ազդեցություն ունեցող նախատեսվող գործունեության և Կառավարության որոշմամբ փորձաքննությանգործընթացինմիջազգային փորձագետ(ներ) կամ կազմակերպություն(ներ) ներգրավելու դեպքերի).

2) նախատեսվող գործունեության Բ կատեգորիայի դեպքում` մինչև 40 աշխատանքային օր (բացառությամբ անդրսահմանային ազդեցություն ունեցող նախատեսվող գործունեության և Կառավարության որոշմամբ փորձաքննությանգործընթացինմիջազգային փորձագետ(ներ) կամ կազմակերպություն(ներ) ներգրավելու դեպքերի).

11. Սույն հոդվածի 6-8-րդ մասերով սահմանված դեպքերում լիազոր մարմինը փորձաքննական գործընթացի ժամկետը կարող է երկարաձգել 30 աշխատանքային օրով, ինչի մասին ձեռնարկողը ծանուցվում է։

12. Ընդերքի օգտագործման և պահպանության ոլորտում գործունեության դեպքում սույն հոդվածով սահմանված փաստաթղթերը ներկայացվում են ընդերքի օգտագործման և պահպանության բնագավառի լիազոր մարմնի միջոցով։

**Հոդված 19. Նախատեսվող գործունեության տեսակների վերակառուցման**

**կամ տեխնիկական կամ տեխնոլոգիական վերազինման կամ**

**վերապրոֆիլավորման կամ կոնսերվացման կամ տեղափոխման**

**կամ լուծարման կամ փակման կամ քանդման կամ նախագծային փոփոխության շրջակա միջավայրի վրա ազդեցության գնահատումը և փորձաքննությունը**

1. Սույն օրենքի 13-րդ հոդվածում թվարկված նախատեսվող գործունեության տեսակների վերակառուցում կամ տեխնիկական կամ տեխնոլոգիական վերազինում կամ վերապրոֆիլավորում կամ կոնսերվացում կամ տեղափոխում կամ լուծարում կամ փակում կամ քանդում կամ նախագծային փոփոխություն իրականացնելուց առաջ, ձեռնարկողը լիազոր մարմին է ներկայացնում հայտ, որը պարունակում է սույն հոդվածի 2-րդ մասով սահմանված տեղեկությունները և սույն հոդվածի 5-րդ մասով սահմանված Կառավարության որոշմամբ հաստատված լրացված ձևաթուղթը։

2. Հայտը ներառում է՝

1) ձեռնարկողի անունը (անվանումը) և բնակության (գտնվելու) վայրը,

2) նախատեսվող գործունեության անվանումը` սույն օրենքի 13-րդ հոդվածին համապատասխան և նպատակը,

3) նախատեսվող գործունեության ենթակա տարածքի նկարագիրը.

4) նախատեսվող գործունեության բնութագիրը (արտադրական հզորություններ, տեխնիկական և տեխնոլոգիական լուծումներ)․

5) գոյություն ունեցող և նախատեսվող փոփոխությունների համեմատական վերլուծությունը:

3. Սույն հոդվածով սահմանված հայտը կամ լրացված ձևաթուղթը լրակազմ չլինելու կամ դրանում պարունակվող տեղեկատվության մեջ անճշտություններ կամ թերություններ լինելու դեպքում հայտը կամ ձևաթուղթը ստանալու օրվանից 10 աշխատանքային օրվա ընթացքում պարզաբանող գրությամբ ձեռնարկողին լրակազմման է վերադարձվում:

4. Լիազոր մարմինը սույն հոդվածի 1-ին մասով սահմանված հայտը ստանալու, իսկ սույն հոդվածի 3-րդ մասով սահմանված դեպքում` լրակազմված հայտը ստանալու օրվանից 15 աշխատանքային օրվա ընթացքում ձեռնարկողին գրավոր տեղեկացնում է.

1. նախատեսվող գործունեության տեսակի վերակառուցումը կամ տեխնիկական կամ տեխնոլոգիական վերազինումը կամ վերապրոֆիլավորումը կամ կոնսերվացումը կամ տեղափոխումը կամ լուծարումը կամ փակումը կամ քանդումը կամ նախագծային փոփոխությունը շրջակա միջավայրի վրա ազդեցության գնահատման և փորձաքննության ենթակա լինելու մասին, որի դեպքում շրջակա միջավայրի վրա ազդեցության գնահատումը և փորձաքննությունն իրականացվում է սույն օրենքով նախատեսված կարգով, կամ
2. նախատեսվող գործունեության վերակառուցումը կամ տեխնիկական կամ տեխնոլոգիական վերազինումը կամ վերապրոֆիլավորումը կամ կոնսերվացումը կամ տեղափոխումը կամ լուծարումը կամ փակումը կամ քանդումը կամ նախագծային փոփոխությունը շրջակա միջավայրի վրա ազդեցության գնահատման և փորձաքննության ենթակա չլինելու մասին։

5. Նախատեսվող գործունեության տեսակների վերակառուցման կամ տեխնիկական կամ տեխնոլոգիական վերազինման կամ վերապրոֆիլավորման կամ կոնսերվացման կամ տեղափոխման կամ լուծարման կամ փակման կամ քանդման կամ նախագծային փոփոխության շրջակա միջավայրի վրա ազդեցության գնահատման և փորձաքննության ենթակա լինելը որոշելու կարգը սահմանում է Կառավարությունը։

|  |  |
| --- | --- |
| **Հոդված 20.** | **Փորձաքննական եզրակացությունը** |

1. Փորձաքննական եզրակացությունը բաղկացած է ներածական, նկարագրական, պատճառաբանական, եզրափակիչ մասերից.

1) ներածական մասը ներառում է` համառոտ տեղեկատվություն ձեռնարկողի, հիմնադրութային փաստաթղթի կամ նախատեսվող գործունեության մասին.

2) նկարագրական մասը ներառում է` ` շրջակա միջավայրի վրա հնարավոր վնասակար ազդեցության նկարագրությունը, բնապահպանական կառավարման պլանով և մոնիթորինգի ծրագրով նախատեսված միջոցառումները․

3) պատճառաբանական մասը ներառում է` հիմնադրութային փաստաթղթի դրույթների կամ նախատեսվող գործունեության թույլատրելիության կամ անթույլատրելիության վերաբերյալ հիմնավորված եզրահանգումները.

4) եզրափակիչ մասը ներառում է` սույն օրենքի 18-րդ հոդվածի 9-րդ մասով սահմանված ցուցանիշների ամփոփ վերլուծությունը, եզրակացություն փորձաքննական եզրակացության դրական կամ բացասական լինելու վերաբերյալ:

2. Փորձաքննական դրական եզրակացությունը կարող է պարունակել պարտադիր կատարման ենթակա պահանջներ կամ պայմաններ:

3. Փորձաքննական դրական եզրակացությունը տրվում է հիմնադրութային փաստաթղթի կամ նախատեսվող գործունեության փաստաթղթերում նշված ժամկետով, եթե եզրակացությունում այլ ժամկետ չի սահմանված, որը պետք է ունենա հիմնավոր պատճառաբանություն:

4. Փորձաքննական եզրակացությունը կազմելիս հաշվի են առնվում գործընթացի մասնակիցների ներկայացրած եզրակացությունները կամ կարծիքները: Գործընթացի մասնակիցների կարծիքները չընդունելու դեպքում լիազոր մարմինը տալիս է հիմնավոր պատճառաբանումներ: Փորձաքննական եզրակացությունը հաստատում է լիազոր մարմինը:

5. Փորձաքննական եզրակացությունը յոթ աշխատանքային օրվա ընթացքում տեղադրվում է լիազոր մարմնի պաշտոնական կայքում:

6. Առանց փորձաքննական դրական եզրակացության արգելվում է հիմնադրութային փաստաթղթի ընդունումը կամ նախատեսվող գործունեության իրականացումը:

7.Փորձաքննական դրական եզրակացությունը կորցնում է ուժը, եթե հիմնադրութային կամ նախագծային փաստաթղթերով նախատեսվող գործունեության իրականացումը չի սկսվում փորձաքննական դրական եզրակացության տրվելուց հետո՝ երկու տարվա ընթացքում:

8. Փորձաքննական եզրակացությունը կարող է բողոքարկվել Հայաստանի Հանրապետության օրենսդրությամբ սահմանված կարգով:

|  |  |  |  |
| --- | --- | --- | --- |
| |  |  | | --- | --- | | **Հոդված 21.** | **Փորձաքննական եզրակացությունն ուժը կորցրած ճանաչելը** |     1. Փորձաքննական դրական եզրակացությունն ուժը կորցրած է ճանաչվում, եթե՝  1) «Վարչական իրավախախտումների վերաբերյալ» օրենսգրքի 94.1-ին հոդվածի 4-րդ կամ 6-րդ մասերով սահմանված իրավախախտման համար ձեռնարկողը ենթարկվել է վարչական պատասխանատվության,  2) ընդունվել է բնապահպանական նոր օրենսդրություն, որով սահմանվել է փորձաքննական եզրակացություններն ուժը կորցրած ճանաչելու պահանջ,  3) փորձաքննական եզրակացություն տալուց հետո ի հայտ են եկել էկոլոգիական նոր գործոններ:  2. Ձեռնարկողը, փորձաքննական եզրակացությունն ուժը կորցրած ճանաչելու վերաբերյալ լիազոր մարմնի ընդունած որոշումը կարող է բողոքարկել Հայաստանի Հանրապետության օրենսդրությամբ սահմանված կարգով։  3. Փորձաքննական եզրակացությունն ուժը կորցրած ճանաչելու կարգը սահմանում է Կառավարությունը: |  |

**Գ Լ ՈՒ Խ 5**

**ՌԱԶՄԱՎԱՐԱԿԱՆ ԷԿՈԼՈԳԻԱԿԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՆԵՐԸ, ԴՐԱՆՑ ՆԵՐԿԱՅԱՑՎՈՂ ՊԱՀԱՆՋՆԵՐԸ , ՌԱԶՄԱՎԱՐԱԿԱՆ ԷԿՈԼՈԳԻԱԿԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ԵՆԹԱԿԱ ՀԻՄՆԱԴՐՈՒԹԱՅԻՆ ՓԱՍՏԱԹՂԹԵՐԻ ՏԵՍԱԿՆԵՐԸ**

**Հոդված 22.  Ռազմավարական էկոլոգիական գնահատման ենթակա հիմնադրութային փաստաթղթերի տեսակները**

1. Ռազմավարական էկոլոգիական գնահատման (այսուհետ՝ ՌԷԳ) ենթակա են սոցիալ-

տնտեսական զարգացման, էներգետիկայի, քաղաքաշինության, տրանսպորտի, կապի, գյուղատնտեսության, տուրիզմի, տարածքային զարգացման, ընդերքօգտագործման, արդյունաբերական ճյուղերի, ռեկրեացիայի, անտառատնտեսության, ձկնաբուծության, թափոնների գործածության, ջրային տնտեսության բնագավառներին վերաբերող հիմնադրութային փաստաթղթերը, որոնք սույն օրենքի 13-րդ հոդվածում թվարկված նախատեսվող գործունեությունների տեսակների իրականացման հիմքեր են պարունակում:

1. ՌԷԳ-ի ենթակա են բոլոր հիմնադրութային փաստաթղթերը և դրանց ցանկացած փոփոխություն, որոնք հնարավոր ազդեցություն կունենան բնության հատուկ պահպանվող և անտառային տարածքների, պատմամշակութային հուշարձանների վրա: ՌԷԳ-ի և փորձաքննության ենթակա լինելը որոշում է ձեռնարկողը՝ լիազոր մարմնի հետ համատեղ խորհրդակցությունների արդյունքում:
2. Հիմնադրութային փաստաթղթերի փոփոխություններին կամ փոքր տարածքների պլանավորմանը վերաբերող նախագծերի ՌԷԳ-ի և փորձաքննության ենթակա լինելը որոշում է ձեռնարկողը՝ լիազոր մարմնի հետ համատեղ խորհրդակցությունների արդյունքում:
3. ՌԷԳ-ի և փորձաքննության ենթակա չեն պետական անվտանգության ապահովման և արտակարգ իրավիճակներին վերաբերող հիմնադրութային փաստաթղթերը:

**Հոդված 23. Ռազմավարական էկոլոգիական գնահատումը**

1. Հիմնադրութային փաստաթղթի ՌԷԳ-ը և փորձաքննությունն իրականացվում է մինչև հիմնադրութային փաստաթղթի ընդունումը:
2. ՌԷԳ իրականացման փուլերն են՝

1) ՌԷԳ շրջանակի որոշում․

2) ՌԷԳ հաշվետվության կազմում․

3) ՌԷԳ արդյունքների հաշվի առնումը հիմնադրութային փաստաթղթում:

3. Ձեռնարկողը սույն հոդվածի 2-րդ մասով նախատեսված փուլերում խորհրդատվության համար դիմում է լիազոր մարմնին, առողջապահության բնագավառի կառավարման լիազոր մարմնին, անհրաժեշտության դեպքում նաև սույն օրենքի 22-րդ հոդվածի 1-ին մասում թվարկված բնագավառների կառավարման լիազոր պետական մարմիններին՝ հաշվի առնելով հիմնադրութային փաստաթղթի բնագավառը, տեղական ինքնակառավարման մարմիններին, սույն օրենքի 7-րդ գլխով սահմանված կարգով ներգրավում հանրությանը, իսկ անհրաժեշտության դեպքում սույն օրենքի 6-րդ գլխով սահմանված կարգով՝ իրականացնում անդրսահմանային ծանուցում և քննարկումներ:

**Հոդված 24. ՌԷԳ հաշվետվության փորձաքննության փուլ**

1. ՌԷԳ հաշվետվության փորձաքննությունն իրականացվում է ՌԷԳ հաշվետվությունը լիազոր մարմին ներկայացնելու օրվանից մինչև 80 աշխատանքային օրվա ընթացքում (բացառությամբ անդրսահմանային ազդեցություն ունեցող հիմնադրութային փաստաթղթերի), ինչի արդյունքում՝ լիազոր մարմինը ձեռնարկողին է տրամադրում փորձաքննական եզրակացություն:
2. ՌԷԳ հաշվետվության փորձաքննական եզրակացությունը տրամադրվում է համաձայն սույն օրենքի 20-րդ հոդվածի:

3.Ռազմավարական էկոլոգիական գնահատման կարգը և ռազմավարական էկոլոգիական գնահատմանմեթոդիկանսահմանում է Կառավարությունը:

**Գ Լ ՈՒ Խ  6**

***ԱՆԴՐՍԱՀՄԱՆԱՅԻՆ ԱԶԴԵՑՈՒԹՅՈՒՆ ՈՒՆԵՑՈՂ ՀԻՄՆԱԴՐՈՒԹԱՅԻՆ ՓԱՍՏԱԹՂԹԻ ԿԱՄ ՆԱԽԱՏԵՍՎՈՂ ԳՈՐԾՈՒՆԵՈՒԹՅԱՆ ԳՆԱՀԱՏՈՒՄԸ***

|  |  |
| --- | --- |
| **Հոդված 25.** | **Անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության ազդեցության գնահատմանը ներկայացվող ընդհանուր պահանջները** |

1. Եթե Հայաստանի Հանրապետության տարածքում հիմնադրութային փաստաթուղթը կամ նախատեսվող գործունեությունը, ինչպես նաև այլ պետությունների տարածքում հիմնադրութային փաստաթուղթը կամ նախատեսվող գործունեությունը կարող են ունենալ անդրսահմանային ազդեցություն, ապա շրջակա միջավայրի վրա ազդեցության գնահատումն իրականացվում են «Անդրսահմանային ենթատեքստում շրջակա միջավայրի վրա ազդեցության գնահատման մասին» կոնվենցիայի, Հայաստանի Հանրապետության վավերացրած այլ միջազգային պայմանագրերի, միջազգային առողջապահական կանոնների և սույն օրենքի պահանջներին համապատասխան:

2. Անդրսահմանային ազդեցության փորձաքննական եզրակացությունը հաստատում է Կառավարությունը:

3. Անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության ազդեցության գնահատման ընթացակարգերի լիարժեքությունն ապահովելու և գնահատման արդյունքներն ամփոփելու անհրաժեշտության դեպքում լիազորված մարմինը համապատասխան հիմնավորմամբ կարող է երկարաձգել սույն օրենքով սահմանված ժամկետները:

|  |  |
| --- | --- |
| **Հոդված 26.** | **Հայաստանի Հանրապետությունում հիմնադրութային փաստաթղթի կամ նախատեսվող գործունեության անդրսահմանային ազդեցության գնահատումը** |

1. Հնարավոր անդրսահմանային ազդեցությունը գնահատման ընթացքում պարզվելու դեպքում՝ լիազոր մարմինը ձեռնարկողի հետ պարտավոր է ապահովել սույն հոդվածով սահմանված պահանջները:

2.Եթե Հայաստանի Հանրապետության տարածքում սույն օրենքի 13-րդ կամ22-րդ հոդվածներով սահմանված որևէ հիմնադրութային փաստաթուղթ կամ նախատեսվող գործունեություն կարող է ունենալ շրջակա միջավայրի վրա նշանակալի վտանգավոր անդրսահմանային ազդեցություն, ապա լիազորված մարմինը դրա մասին սույն օրենքով և իրավական այլ ակտերով սահմանված կարգով ծանուցում է ազդակիր պետության համապատասխան լիազորված պետական մարմնին` միաժամանակ հայցելով տեղեկատվություն այդ պետությունում շրջակա միջավայրի վրա ազդեցության գնահատման իրականացման համար պահանջվող փաստաթղթերի և հասարակական լսումների ընթացակարգի վերաբերյալ:

3. Եթե այլ բան նախատեսված չէ Հայաստանի Հանրապետության համապատասխան միջազգային պայմանագրով, ապա ծանուցումը պետք է պարունակի հետևյալ տեղեկությունները՝

1) հիմնադրութային փաստաթուղթը և ՌԷԳ հաշվետվությունը, տեղեկություններ նախատեսվող գործունեության, ներառյալ ցանկացած տեղեկություն դրանց հնարավոր անդրսահմանային ազդեցության վերաբերյալ.

2) հիմնադրութային փաստաթղթի կամ նախատեսվող գործունեության վերաբերյալ հնարավոր որոշումների կայացման բնութագրերը.

3) փորձաքննության ընթացակարգերի և ժամկետների վերաբերյալ.

4) անդրսահմանային ազդեցության գնահատման գործընթացին մասնակցելու մտադրության մասին տվյալ երկրի պատասխան տալու ժամկետները: Լիազոր մարմինը աջակցում է ձեռնարկողին՝ ծանուցումը և հարցումը նախապատրաստելու գործընթացում:

4. Անդրսահմանային ազդեցության գնահատման գործընթացին մասնակցելու մտադրության մասին ազդակիր պետության պատասխան տալու ժամկետը չի կարող գերազանցել ծանուցումն ստանալու օրվանից 45 աշխատանքային օրը, եթե Հայաստանի Հանրապետության միջազգային պայմանագրերով այլ ժամկետ չի նախատեսված:

5. Եթե ծանուցում ստացած պետությունը պաշտոնապես հրաժարվել է անդրսահմանային ազդեցության գնահատման գործընթացին մասնակցելուց կամ սահմանված ժամկետում չի պատասխանել մասնակցելու իր մտադրության մասին, ապա անդրսահմանային ազդեցության գնահատման գործընթացն իրականացվում է սույն օրենքով սահմանված ընթացակարգով:

6. Լիազոր մարմինը ծանուցում ստացած երկրի կողմից անդրսահմանային ազդեցության գնահատման գործընթացին մասնակցելու իր մտադրության մասին պաշտոնական գրությունն ստանալուց հետո Հայաստանի Հանրապետության օրենսդրությամբ սահմանված կարգով ազդակիր երկիր ներկայացնում է ազդեցության գնահատմանն անհրաժեշտ փաստաթղթերը` նշելով դրանց վերաբերյալ կարծիքի ներկայացման ժամկետը, որը չի կարող գերազանցել նրա կողմից փաստաթղթերն ստանալու օրվանից 60 աշխատանքային օրը, եթե Հայաստանի Հանրապետության միջազգային պայմանագրերով այլ ժամկետ չի նախատեսված:

7. Լիազորված մարմինը և ձեռնարկողը օժանդակում են ազդակիր պետության համապատասխան լիազորված մարմնին տվյալ երկրի համապատասխան մարմինների և առավել հնարավոր ազդեցության ենթակա տարածքների հանրության շրջանում հիմնադրութային փաստաթղթի կամ նախատեսվող գործունեության վերաբերյալ տեղեկատվության տարածմանը:

8. Լիազոր մարմինը և ձեռնարկողը հնարավոր ազդեցության ենթակա պետության համապատասխան լիազորված մարմնի հետ համաձայնեցնում են հնարավոր անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության վերաբերյալ խորհրդակցությունների անցկացման ձևն ու ընթացակարգը, ազդեցության կանխման կամ նվազեցման միջոցները և օժանդակում են այդպիսի խորհրդակցությունների իրականացմանը:

9. Ձեռնարկողն ապահովում է ազդակիր պետությունից ստացված կարծիքների և այլ անհրաժեշտ նյութերի թարգմանությունը:

|  |  |
| --- | --- |
| **Հոդված 27.** | **Հայաստանի Հանրապետության շրջակա միջավայրի վրա այլ պետության հիմնադրութային փաստաթղթի կամ նախատեսվող գործունեության անդրսահմանային ազդեցության գնահատման գործընթացը** |

1. Եթե Հայաստանի Հանրապետությունում ստացվում է ծանուցում Հայաստանի Հանրապետության վրա անդրսահմանային ազդեցություն առաջացնելու հնարավորություն ունեցող հիմնադրութային փաստաթղթի կամ նախատեսվող գործունեության վերաբերյալ, և ստացողը լիազոր մարմինը չէ, ապա ծանուցումը ստանալուց հետո՝ 10 աշխատանքային օրվա ընթացքում, այն ուղարկվում է լիազոր մարմին:

2. Լիազոր մարմինը Հայաստանի Հանրապետության օրենսդրությամբ սահմանված կարգով իրազեկում է ծագման պետության համապատասխան լիազորված մարմնին` ծանուցումն ստանալու և անդրսահմանային ազդեցության գնահատման գործընթացին մասնակցելու կամ չմասնակցելու իր մտադրության մասին` ծանուցման մեջ նշված ժամկետում և կարգով:

3. Եթե ծանուցման մեջ պատասխան տալու ժամկետ ամրագրված չէ, ապա լիազոր մարմինը ծանուցող երկրին պատասխանում է ծանուցումն ստանալուց հետո` 45 աշխատանքային օրվա ընթացքում:

4. Եթե Հայաստանի Հանրապետության երկկողմ կամ բազմակողմ միջազգային պայմանագրերով այլ բան նախատեսված չէ, ապա լիազոր մարմինը ծանուցման քննարկումն ապահովում է առաջնորդվելով սույն օրենքիպահանջներով:

5. Եթե լիազոր մարմինը որոշում է ընդունել մասնակցել անդրսահմանային գործընթացին ապա շրջակա միջավայրի վրա ազդեցության գնահատումն իրականացվում է սույն օրենքով սահմանված կարգով` հաշվի առնելով նաև Հայաստանի Հանրապետության միջազգային պայմանագրերի պահանջները, միաժամանակ տեղեկացնելով ծագման պետության լիազորված մարմնին սույն օրենքի պահանջների, ներառյալ` շրջակա միջավայրի վրա ազդեցության գնահատուման, փաստաթղթերի թարգմանության, հանրության մասնակցության ապահովման և սույն օրենքով պահանջվող այլ ծախսերի համար նրա կողմից անհրաժեշտ ֆինանսավորումն ապահովելու մասին:

6. Լիազոր մարմինը ծագման պետության համապատասխան լիազորված մարմնի հետ համաձայնեցնում է անհրաժեշտ փաստաթղթերի ծավալն ու բովանդակությունը, հնարավոր անդրսահմանային ազդեցություն ունեցող հիմնադրութային փաստաթղթի կամ նախատեսվող գործունեության վերաբերյալ խորհրդակցությունների անցկացման ձևն ու ընթացակարգը, ազդեցության կանխման կամ նվազեցման միջոցները:

7. Եթե Հայաստանի Հանրապետության երկկողմ կամ բազմակողմ միջազգային պայմանագրերով կամ սույն հոդվածի 4-րդ մասի համաձայն այլ բան չի նախատեսված, ապա լիազոր մարմինը փաստաթղթերն ստանալուց հետո սույն օրենքով ու իրավական այլ ակտերով սահմանված կարգով ապահովում է փաստաթղթերի ուսումնասիրությունն ու դրանց քննարկումը և Կառավարության հաստատած փորձաքննական եզրակացությունն ուղարկում է ծանուցող երկիր:

8. Եթե լիազոր մարմինը տեղեկացված է եղել այլ երկրի տարածքում հիմնադրութային փաստաթղթի կամ նախատեսվող գործունեության մասին, որոնք կարող են անդրսահմանային ազդեցություն ունենալ Հայաստանի Հանրապետության շրջակա միջավայրի վրա, և դրա վերաբերյալ տվյալ երկրից ծանուցում չի ստացվել, ապա լիազոր մարմինը, դրա մասին նախապես տեղեկացնելով Կառավարությանը, Հայաստանի Հանրապետության օրենսդրությամբ սահմանված կարգով դիմում է տվյալ երկրի համապատասխան լիազորված պետական մարմնին` հիմնադրութային փաստաթղթի կամ նախատեսվող գործունեության անդրսահմանային ազդեցության գնահատման գործընթացի վերաբերյալ ծանուցում ստանալու նպատակով:

|  |  |
| --- | --- |
| **Հոդված 28.** | **Անդրսահմանային ազդեցության բնագավառում միջազգային համագործակցությունը** |

1. «Անդրսահմանային ենթատեքստում շրջակա միջավայրի վրա ազդեցության գնահատման մասին» կոնվենցիայից բխող՝ Հայաստանի Հանրապետության ստանձնած պարտավորությունների կատարման նպատակով Հայաստանի Հանրապետությունը կարող է կնքել երկկողմ կամ բազմակողմ միջազգային պայմանագրեր կամ ձեռք բերել այլ պայմանավորվածություններ:

2. Անդրսահմանային ազդեցության գնահատման գործընթացի կառավարման արդյունավետությունը բարձրացնելու նպատակով Հայաստանի Հանրապետությունն այլ երկրների հետ կարող է ստեղծել ժամանակավոր կամ մշտական գործող մարմիններ, որոնց գործունեության կարգը որոշվում է համապատասխան երկկողմ պայմանագրերով կամ այլ գրավոր համաձայնություններով:

**Գ Լ ՈՒ Խ  7**

***ՀԱՆՐՈՒԹՅԱՆ ԾԱՆՈՒՑՈՒՄԸ, ՀԱՆՐԱՅԻՆ ԼՍՈՒՄՆԵՐԻ ԻՐԱԿԱՆԱՑՈՒՄԸ ԵՎ ԴՐԱՆՑ ՆԵՐԿԱՅԱՑՎՈՂ ՊԱՀԱՆՋՆԵՐԸ***

|  |  |
| --- | --- |
| **Հոդված 29.** | **Հանրության ծանուցումը և հանրային լսումնրի իրականացումը** |

1. Հանրությունն իրավունք ունի մասնակցելու ՇՄԱԳ, ՌԷԳ և փորձաքննության գործընթացներին:
2. Լիազոր պետական մարմինը, տարածքային կառավարման մարմինները, տեղական ինքնակառավարման մարմինները և ձեռնարկողն ապահովում են հանրության արդյունավետ և ժամանակին մասնակցությունը ՇՄԱԳ, ՌԷԳ և փորձաքննության գործընթացներին, ներառյալ՝
3. վաղ փուլում, երբ բաց են բոլոր հնարավորությունները զանազան տարբերակների դիտարկման համար, և երբ կարելի է ապահովել հանրության արդյունավետ մասնակցությունը ՇՄԱԳ, ՌԷԳ և փորձաքննության գործընթացներն սկսելու և դրանց մասնակցելու իրավունքի մասին տեղեկատվության տարածմամբ,
4. ՇՄԱԳ, ՌԷԳ և փորձաքննության փուլի փաստաթղթերի և այլ տեղեկատվության մատչելիությամբ,
5. լսումներին հանրության մասնակցության համար պայմանների ստեղծմամբ,
6. պաշտոնական կայք էջերի և տեղեկատվության տարածման այլ միջոցներով (մամուլ, զանգվածային լրատվության այլ միջոցներ, տեղական ինքնակառավարման և տարածքային կառավարման մարմինների, հանրային նշանակության շենքերի ցուցատախտակներ) հիմնադրութային փաստաթղթի կամ նախատեսվող գործունեության, փորձաքննական գործընթացի վերաբերյալ հանրության իրազեկմամբ:

3.ՌԷԳ-ի ծանուցման բովանդակությունը պարունակում է՝

1) ձեռնարկողի անունը (անվանումը),

2) հիմնադրութային փաստաթղթի անվանումը և նպատակը,

3) ամփոփ նկարագիրը,

4) հիմնադրութային փաստաթղթի դրույթների վերաբերյալ տեղեկատվությունը,

5) հանրային լսումների իրականացման ժամկետները, հասցեն,

6) տեղեկատվություն ստանալու հասցեն և առաջարկություններ ներկայացնելու ժամկետները,

4. ՇՄԱԳ-ի ծանուցման բովանդակությունը պարունակում է՝

1) ձեռնարկողի անունը (անվանումը),

2) նախատեսվող գործունեության անվանումը և նպատակը,

3) նախատեսվող գործունեության իրականացման վայրը,

4) հանրային լսումների իրականացման ժամկետները, հասցեն,

5) փաստաթղթերին ծանոթանալու և տեղեկատվության ստացման հնարավորությունը, առաջարկություններ ներկայացնելու համար նախատեսված հասցեն:

5. Ծանուցումը հրա­պա­րակվում է առնվազն երեք հազար տպաքանակ ունեցող մամուլի և զանգվածային լրատվության այլ միջոցներով, փակցվում է մարզպետարանի կամ ազդակիր համայնքի տեղական ինքնակառավարման մարմինների նստավայրի կամ հանրային նշանակության շենքերի (մշակույթի, արվեստի շենքեր, գիտական, կրթական, ուսումնական նշանակության շենքեր) հայտարարությունների ցուցանակի վրա, հիմնադրութային փաստաթղթի դեպքում ծանուցումը տեղադրվում է նաև ձեռնարկողի պաշտոնական կայքում: Փորձաքննության փուլում ծանուցումը տեղադրվում է նաև լիազոր մարմնի պաշտոնական կայքում:

|  |  |
| --- | --- |
| **Հոդված 30.** | **Հանրային լսումների իրականացում և առաջարկությունների ներկայացում** |

1. ՇՄԱԳ, ՌԷԳ և փորձաքննության, այդ թվում՝ հանրային լսումների ընթացքում, hանրությունն, սույն օրենքով սահմանված ժամկետներում, իրավունքի ունի լիազոր մարմին և ձեռնարկողին ներկայացնելու ցանկացած գրավոր և բանավոր կարծիքներ, առաջարկություններ և դիտողություններ՝ առանց դրանց հիմքում ընկած պատճառների հիմնավորման:
2. Լիազոր մարմինը, ձեռնարկողը պարտավոր են քննարկել հանրության ներկայացրած բոլոր առաջարկությունները, դիտողությունները և կարծիքները, փորձաքննական եզրակացության հիմքում դնել հանրության մասնակցության արդյունքները և հիմնավոր դիտողությունները:
3. Հանրությունը գրավոր կամ բանավոր, այդ թվում նաև հանրային լսումների ընթացքում, դիտողությունները և առաջարկությունները կարող է ներ­կա­յացնել ձեռնարկողին, պետական կառավարման և տեղական ինքնակառավարման մարմիններին, փորձաքննության փուլերում նաև լիազոր մարմնին:
4. Հանրության գրավոր կամ էլեկտրոնային առաջարկությունները ներկայացվում են.
5. սույն օրենքի 17-րդ հոդվածով սահմանված դեպքերում ծանուցումից հետո տաս աշխատանքային օրվա ընթացքում,
6. ՇՄԱԳ հաշվետվության փորձաքննության փուլում՝ հիմնադրութային փաստաթղթի և Ա կատեգորիայի գործունեության տեսակ­նե­րի դեպքում` ծանուցումից հետո 18 աշխատանքային օրվա ընթացքում,
7. ՇՄԱԳ հաշվետվության փորձաքննության փուլում՝ Բ կատեգորիայի գործունեության տեսակ­նե­րի դեպքում, ծանուցումից հետո 12 աշխատանքային օրվա ընթացքում:
8. Փորձաքննության փուլերում հանրային լսումները, իրականացվում են ծանուցումից ոչ շուտ, քան 12-րդ օրը:
9. Լսումների ընթացքում ձեռնարկողի կողմից ներկայացվում են ՌԷԳ կամ ՇՄԱԳ հաշվետվությունները:
10. Դիտողությունները և առաջարկությունները ձեռնարկողը և լիազոր մարմինը պետք է հաշվի առնեն: Հաշվի չառնելու դեպքում տրվում են հիմնավոր պատճառաբանումներ:
11. Հանրային լսումների արդյունքները արտացոլվում են համապատասխան հաշվետվություններում և փորձաքննական եզրակացության մեջ, որը հաստատումից հետո յոթ աշխատանքային օրվա ընթացքում տեղադրվում է լիազոր մարմնի պաշտոնական կայքում:
12. Եթե նախատեսվող գործունեությանը վերաբերող փաստաթղթերը և ՇՄԱԳ հաշվետվությունը պարունակում են Հայաստանի Հանրապետության օրենքներով նախատեսված բացահայտման ոչ ենթակա տեղեկատվություն, ձեռնարկողն այդպիսի տեղեկատվությունը դուրս է բերում հաշվետվությունից՝ դրա մնացյալ մասը մատչելի դարձնելով հանրությանը: Նշված դեպքերում շրջակա միջավայրի վրա ազդեցությանը, ներառյալ՝ արտանետումների և արտահոսքերի քանակական և որակական բնութագրերին, ազդեցության ֆիզիկական և կենսաբանական գործոններին, բնական ռեսուրսների օգտագործմանը և թափոնների կառավարմանը վերաբերող տեղեկատվությունը համարվում է բաց և դրա մատչելիությունը չի կարող սահմանափակվել:
13. Հանրության իրազեկման և հանրային լսումների ծանուցման բովանդակությունը, հանրային լսումների ընթացակարգը, ՇՄԱԳ և փորձաքննության գործընթացում հանրության կողմից կարծիքների, դիտողությունների և առաջարկությունների ներկայացման ընթացակարգը և ժամկետները սահմանում է Կառավարությունը։

**Գ Լ ՈՒ Խ  8**

***ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՆԵՐՈՒՄ ՁԵՌՆԱՐԿՈՂԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ***

|  |  |
| --- | --- |
| **Հոդված 31.** | **Շրջակա միջավայրի վրա ազդեցության գնահատման, փորձաքննության և նախատեսվող գործունեության իրականացման գործընթացներում ձեռնարկողների իրավունքներն ու պարտականությունները** |

1. Գնահատման և փորձաքննության գործընթացում ձեռնարկողն իրավունք ունի՝

1) լիազոր մարմնից ստանալու գնահատման և փորձաքննության գործընթացի վերաբերյալ տեղեկատվություն.

2) պետական կառավարման և տեղական ինքնակառավարման մարմիններից ստանալու տարածքին առնչվող գործող հիմնադրութային փաստաթղթերը, ինչպես նաև ՇՄԱԳ իրականացնելու համար անհրաժեշտ ցանկացած այլ տեղեկատվություն.

3) օրենքով սահմանված կարգով բողոքարկելու փորձաքննական եզրակացությունը և ուժը կորցրած ճանաչելու վերաբերյալ լիազոր մարմնի ընդունած որոշումը.

4) Հայաստանի Հանրապետության օրենսդրությամբ սահմանված այլ իրավունքներ:

2. Փորձաքննության գործընթացում և նախատեսվող գորունեության իրականացման ժամանակ ձեռնարկողը պարտավոր է՝

1) պահպանել սույն օրենքով սահմանված պահանջները.

2) տրամադրել սույն օրենքով սահմանված փաստաթղթերն ու տեղեկատվությունները լիազոր մարմնին.

3) ապահովել ներկայացվող նյութերի ամբողջականությունը, հավաստիությունը և հիմնավորվածությունը.

4) իրականացնել փորձաքննության ընթացքում հանրության ծանուցումը և հանրային լսումները.

5) տրամադրել համապատասխան նյութերն ու փաստաթղթերը հանրային լսումներ անցկացնողներին.

6) ընդունել կամ հաստատման ներկայացնել հիմնադրութային փաստաթուղթը և իրականացնել նախատեսվող գործունեությունը միայն փորձաքննական դրական եզրակացության առկայության դեպքում:

 7) սահմանված ժամկետում կատարել փորձաքննական եզրակացության պահանջներն ու պայմանները և նախատեսվող գործունեությունն իրականացնել փորձաքննական դրական եզրակացություն ստացած նախագծային փաստաթղթերին և ՇՄԱԳ հաշվետվությանը համապատասխան:

**Գ Լ ՈՒ Խ  9**

***ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՈՒՄ ՓՈՐՁԱԳԵՏՆԵՐԻ ՆԵՐԳՐԱՎՈՒՄԸ***

|  |  |
| --- | --- |
| **Հոդված 32.** | **Փորձաքննության գործընթացում փորձագետի ներգրավմանը ներկայացվող պահանջները** |

1. Լիազոր մարմինը փորձաքննության գործընթացին որպես փորձագետ կարող է ներգրավել համապատասխան փորձագետ(ներ)ի կամ կազմակերպության(ությունների):

2. Որպես փորձագետ կարող է հանդիսանալ այն իրավաբանական անձը, որի կանոնադրական գործառույթները համապատասխանում են փորձաքննության ենթակա առարկային:

3. Ֆիզիկական անձ հանդիսացող փորձագետը պետք է ունենա համապատասխան բարձրագույն մասնագիտական կրթություն և համապատասխան բնագավառում առնվազն տաս տարվա մասնագիտական աշխատանքային փորձ:

4. Փորձաքննության ընթացքում փորձագետների ներգրավումը կատարվում է պայմանագրային հիմունքներով` օրենսդրությամբ սահմանված կարգով:

5. Պայմանագրով սահմանվում են կողմերի իրավունքներն ու պարտականությունները, փորձագետների աշխատանքի բովանդակությունը, ծավալն ու ժամկետները, վճարման կարգն ու չափը և կողմերի համաձայնությամբ` Հայաստանի Հանրապետության օրենսդրությանը չհակասող այլ պայմաններ:

6. Փորձաքննության գործընթացում որպես փորձագետ չեն կարող ներգրավվել այն անձինք, որոնք մասնակցել են տվյալ հիմնադրութային փաստաթղթի կամ նախատեսվող գործունեության նախագծային կամ դրանց առնչվող այլ փաստաթղթերի մշակմանը և (կամ) դրանց ազդեցության գնահատման գործընթացին:

7. Առանձին դեպքերում` Կառավարության որոշմամբ, փորձաքննության գործընթացին կարող են ներգրավվել միջազգային փորձագետ(ներ) կամ կազմակերպություն(ներ)։

**Գ Լ ՈՒ Խ 10**

***ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՈՒՄ ՓՈՐՁԱԳԵՏԻ ԻՐԱՎՈՒՆՔՆԵՐՆ ՈՒ ՊԱՐՏԱԿԱՆՈՒԹՅՈՒՆՆԵՐԸ***

|  |  |
| --- | --- |
| **Հոդված 33.** | **Փորձաքննության գործընթացում փորձագետի իրավունքներն ու պարտականությունները** |

1. Փորձաքննության գործընթացում ներգրավված փորձագետն իրավունք ունի՝

1) լիազոր մարմնից ստանալու փորձաքննության ներկայացված բոլոր փաստաթղթերը.

2) լիազոր մարմնից և պետական կառավարման ու տեղական ինքնակառավարման մարմիններից ստանալու փորձաքննության ենթակա փաստաթղթերին առնչվող բոլոր նյութերը.

3) մասնակցելու իր տված կարծիքի կամ եզրակացության ու փորձաքննական եզրակացության նախագծերի քննարկմանը․

4) մասնակցելու իր կողմից փորձաքննվող փաստաթղթերի հանրային լսումներին․

5) փորձաքննական եզրակացության կամ դրա առանձին դրույթների հետ համաձայն չլինելու դեպքում ներկայացնելու հատուկ կարծիք:

2. Փորձաքննության գործընթացում ներգրավված փորձագետը պարտավոր է՝

1) հիմնադրութային փաստաթղթի կամ նախատեսվող գործունեության փորձաքննությունն իրականացնել սույն օրենքի և այլ իրավական ակտերի պահանջներին համապատասխան.

2) ապահովել իր կազմած մասնագիտական եզրակացության հիմնավորվածությունը.

3) պահպանել օրենքով սահմանված գաղտնիք պարունակող տեղեկությունների գաղտնիությունը.

4) ցուցաբերել անաչառ, անկախ և օբյեկտիվ մոտեցում.

5) ապահովել պայմանագրային պահանջների կատարումը:

**Գ Լ ՈՒ Խ  11**

***ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ՓՈՐՁԱՔՆՆՈՒԹՅԱՆ ԳՈՐԾԸՆԹԱՑԻ ՖԻՆԱՆՍԱՎՈՐՈՒՄԸ ԵՎ ՎՃԱՐՆԵՐԸ***

|  |  |
| --- | --- |
| **Հոդված 34.** | **Փորձաքննության գործընթացի ֆինանսավորումը** |

1. Նախատեսվող գործունեության փորձաքննության գործընթացի իրականացման կամ 18-րդ հոդվածով սահմանված դեպքերի փորձաքննության համար վճարվում է պետական տուրք` համաձայն «ՊԵտական տուրքի մասին» օրենքի:

2. Փորձագետի, տեղական ինքնակառավարման մարմինների՝ հանրության իրազեկման և լսումների կատարման ծախսերը ֆինանսավորվում են Հայաստանի Հանրապետության պետական բյուջեի միջոցների հաշվին:

3. Սույն օրենքի 32-րդ հոդվածի 7-րդ մասով սահմանված դեպքերում ֆինանսավորումն իրականացվում է ձեռնարկողի միջոցների հաշվին:

**Գ Լ ՈՒ Խ  12**

***ՓՈՐՁԱՔՆՆՈՒԹՅԱՆ ԳՈՐԾԸՆԹԱՑՈՒՄ ՊԱՏԱՍԽԱՆԱՏՎՈՒԹՅՈՒՆՆ ՈՒ ՎԵՐԱՀՍԿՈՂՈՒԹՅՈՒՆԸ***

|  |  |
| --- | --- |
| **Հոդված 35.** | **Փորձաքննության գործընթացում պատասխանատվությունը** |

1. Սույն օրենքի պահանջների խախտումն առաջացնում է պատասխանատվություն Հայաստանի Հանրապետության օրենսդրությամբ սահմանված կարգով:

|  |  |
| --- | --- |
| **Հոդված 36.** | **Փորձաքննության գործընթացում վերահսկողությունը** |

1. Սույն օրենքով սահմանված պահանջների կատարման նկատմամբ վերահսկողությունն իրականացվում է Հայաստանի Հանրապետության օրենսդրությամբ սահմանված կարգով:

**Գ Լ ՈՒ Խ  13**

***ԱՆՑՈՒՄԱՅԻՆ ԵՎ ԵԶՐԱՓԱԿԻՉ ԴՐՈՒՅԹՆԵՐ***

|  |  |
| --- | --- |
| **Հոդված 37.** | **Անցումային դրույթներ** |

1. Մինչև սույն օրենքն ուժի մեջ մտնելը սկսված և սույն օրենքն ուժի մեջ մտնելու պահին չավարտված փորձաքննության գործընթացի հետ կապված հարաբերությունները կարգավորվում են փորձաքննության գործընթացն սկսվելու պահին գործող իրավական ակտերով:

2․ Սույն օրենքի 15-րդ հոդվածի 4-րդ մասով, 19-րդ հոդվածի 5-րդ մասով, 24-րդ հոդվածի 4-րդ մասով սահմանված կարգավորումներն ընդունվում են սույն օրենքն ուժի մեջ մտնելուց հետո՝ վեց ամսվա ընթացքում։

1. Սույն օրենքի 14-րդ հոդվածի 1-ին մասով, 21-րդ հոդվածի 3-րդ մասով, 30-րդ հոդվածի 4-րդ մասով սահմանված կարգավորումներում փոփոխությունները և լրացումներն ընդունվում են սույն օրենքն ուժի մեջ մտնելուց հետո՝ վեց ամսվա ընթացքում։»։

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**Ն Ա Խ Ա Գ Ի Ծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆԴԵՐՔԻ ՄԱՍԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2011 թվականի նոյեմբերի 28-ի ընդերքի մասին oրենսգրքի (այսուհետ` Օրենսգիրք) 3-րդ հոդվածի 1-ին մասի 28.2-րդ, 43-րդ, 44-րդ կետերի և 15-րդ հոդվածի 2-րդ մասի 21-րդ կետի, 17-րդ հոդվածի 2-րդ մասի, 46-րդ հոդվածի 2-րդ մասի 6.2-րդ կետի, 51-րդ հոդվածի 4-րդ և 6-րդ մասերի, 59-րդ հոդվածի 3-րդ մասի 19-րդ և 20-րդ կետերի 60.3-րդ հոդվածի 3-րդ և 5-րդ մասերի, 60.4-րդ հոդվածի 6-րդ և 7-րդ մասերի, 60.5-րդ հոդվածի 1-3-րդ, 5-րդ , 8-րդ, 9-րդ մասերի, 60.8-րդ հոդվածի 1-ին մասի 2-րդ կետի, 2-4-րդ մասերի, 60.9-րդ հոդվածի վերնագրի և 1-ին մասի, 60.10-րդ հոդվածի 1-ին մասի, 69-րդ հոդվածի 6-րդ մասի և 80-րդ հոդվածի 10-րդ մասի «շրջակա միջավայրի պահպանության ոլորտում բնապահպանության բնագավառի» բառերը փոխարինել «շրջակա միջավայրի ոլորտի» բառերով։

**Հոդված 2.** Օրենսգրքի 3-րդ հոդվածի 1-ին մասի`

1. 32-րդ կետն ուժը կորցրած ճանաչել,
2. 46-րդ կետում «շրջակա միջավայրի վրա ազդեցության նախնական գնահատման հայտը» բառերը փոխարինել «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածով սահմանված ՇՄԱԳ հաշվետվությունը և հաշվետվությանը կից փորձաքննության ներկայացվող փաստաթղթերը» բառերով։

**Հոդված 3.** Օրենսգրքի 20.2-րդ հոդվածի 5-րդ և 6-րդ մասերում«շրջակա միջավայրի վրա ազդեցության նախնական գնահատման հայտը» բառերը փոխարինել «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածով սահմանված ՇՄԱԳ հաշվետվությունը և հաշվետվությանը կից փորձաքննության ներկայացվող փաստաթղթերը:» բառերով:

**Հոդված 4.** Օրենսգրքի 30-րդ հոդվածի`

1. 5-րդ մասը լրացնել հետևյալ բովանդակությամբ նոր 6-րդ կետով`

«6) «Շրջակա միջավայրի վրա ազդեցության գնահատման և փորձաքննության մասին» Հայաստանի Հանրապետության օրենքով սահմանված դեպքերում փորձաքննական դրական եզրակացությունն ուժը կորցրել է կամ ուժը կորցրած է ճանաչվել:»,

1. 6-րդ մասը «պայմանագիրը» բառից հետո լրացնել «և ուժը կորցրած ճանաչել ընդերքօգտագործման համապատասխան թույլտվությունը և լեռնահատկացման ակտը» բառերով:

**Հոդված 5.**  Օրենսգրքի 36-րդ հոդվածի`

1. 3-րդ մասի 2-րդ կետը շարադրել հետևյալ խմբագրությամբ.

«2) «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածով սահմանված ՇՄԱԳ հաշվետվությունը և հաշվետվությանը կից փորձաքննության ներկայացվող փաստաթղթերը:

1. 4-րդ մասը շարադրել հետևյալ խմբագրությամբ.

«4. Առանց լիազոր մարմնի հետ համաձայնեցված կամ շրջակա միջավայրի վրա ազդեցության փորձաքննական դրական եզրակացություն չստացած աշխատանքային ծրագրի՝ երկրաբանական ուսումնասիրության նպատակով ընդերքօգտագործումն արգելվում է:»:

**Հոդված 6.**  Օրենսգրքի 39-րդ հոդվածի`

1. **3-րդ մասի 2-րդ կետը** շարադրել հետևյալ խմբագրությամբ.

«2) «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածով սահմանված ՇՄԱԳ հաշվետվությունը և հաշվետվությանը կից փորձաքննության ներկայացվող փաստաթղթերը:»,

1. 4-րդ մասը շարադրել հետևյալ խմբագրությամբ.

«4. Առանց լիազոր մարմնի հետ համաձայնեցված կամ շրջակա միջավայրի վրա ազդեցության փորձաքննական դրական եզրակացություն չստացած աշխատանքային ծրագրի՝ երկրաբանական ուսումնասիրության նպատակով ընդերքօգտագործումն արգելվում է:»։

**Հոդված 7.**  Օրենսգրքի 40-րդ հոդվածի`

1. 2-րդ մասը շարադրել հետևյալ խմբագրությամբ.

« 2. Դիմումի գրանցման օրվանից հետո` 10-օրյա ժամկետում, լիազոր մարմինը քննարկում է դիմումին կից ներկայացված երկրաբանական ուսումնասիրության աշխատանքային ծրագիրը և այն սույն օրենսգրքի 39-րդ հոդվածի 3-րդ մասով նախատեսված փաստաթղթերի հետ միասին ներկայացնում է սույն օրենսգրքով սահմանված շրջակա միջավայրի վրա ազդեցության փորձաքննության: Շրջակա միջավայրի ոլորտի պետական կառավարման լիազոր մարմինը ծրագիրն ստանալուց հետո` «Շրջակա միջավայրի վրա ազդեցության գնահատման և փորձաքննության մասին» օրենքով սահմանված կարգով և ժամկետներում, տրամադրում է եզրակացություն:»,

1. 3-րդ մասը շարադրել հետևյալ խմբագրությամբ.

«3. Շրջակա միջավայրի վրա ազդեցության փորձաքննական եզրակացությունը սույն հոդվածի 2-րդ մասով սահմանված ժամկետում չտրամադրվելու դեպքում այն համարվում է դրական:»,

1. 4-րդ մասը շարադրել հետևյալ խմբագրությամբ.

«4․Շրջակա միջավայրի վրա ազդեցության փորձաքննական դրական եզրակացությունն ստանալուց հետո լիազոր մարմինը՝ մինչև 20-օրյա ժամկետում որոշում է ընդունում դիմումի վերաբերյալ, որի մասին գրավոր ծանուցում է դիմումատուին: Եթե սույն մասով սահմանված ժամկետում լիազոր մարմինը դիմումի վերաբերյալ որոշում չի ընդունում, ապա դիմումը համարվում է բավարարված, իսկ լիազոր մարմնի իրավասու անձը օրենքով սահմանված կարգով կրում է պատասխանատվություն:»,

1. 7-րդ մասի 7-րդ կետի «3-5-րդ» բառերը փոխարինել «3-6-րդ» բառերով:

**Հոդված 8.**  Օրենսգրքի 48.1-րդ հոդվածն ուժը կորցրած ճանաչել։

**Հոդված 9.**  Օրենսգրքի 50-րդ հոդվածի`

1. 1-ին մասի 4-րդ կետը շարադրել հետևյալ խմբագրությամբ․

«4) Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածով սահմանված ՇՄԱԳ հաշվետվությունը և հաշվետվությանը կից փորձաքննության ներկայացվող փաստաթղթերը:»,

1. 2-րդ մասը «ենթարկված» բառից հետո լրացնել «և դրական եզրակացություն ստացած» բառերով:

**Հոդված 10.**  Օրենսգրքի 51-րդ հոդվածի`

1. 4-րդ մասում «մինչև 100-օրյա ժամկետում» բառերը փոխարինել «Շրջակա միջավայրի վրա ազդեցության գնահատման և փորձաքննության մասին» օրենքով սահմանված կարգով և ժամկետում» բառերով,
2. 5-րդ մասը շարադրել հետևյալ խմբագրությամբ.

«5. Շրջակա միջավայրի վրա ազդեցության գնահատման վերաբերյալ փորձաքննական եզրակացությունը սույն հոդվածի 4-րդ մասով սահմանված ժամկետներում չտրամադրվելու դեպքում այն համարվում է դրական:»,

1. 6-րդ մասն ուժը կորցրած ճանաչել,
2. 7-րդ մասն ուժը կորցրած ճանաչել,
3. 8-րդ մասի 1-ին նախադասությունը շարադրել հետևյալ խմբագրությամբ. «Փորձաքննական դրական եզրակացություններն ստանալուց հետո լիազոր մարմինը՝ մինչև 20-օրյա ժամկետում որոշում է ընդունում դիմումի վերաբերյալ, որի մասին գրավոր ծանուցում է դիմումատուին:»,
4. 14-րդ մասը «ենթարկված» բառից հետո լրացնել «և դրական եզրակացություն ստացած» բառերով:

**Հոդված 11.** Օրենսգրքի 56-րդ հոդվածի 6-րդ մասը «2-9-րդ» բառերից հետո լրացնել « և 11-րդ» բառերով:

**Հոդված 12.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

**Ն Ա Խ Ա Գ Ի Ծ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական տուրքի մասին» Հայաստանի Հանրապետության 1997 թվականի դեկտեմբերի 27-ի թիվ ՀՕ-186 օրենքի 19-րդ հոդվածի 12-րդ բաժնի 12.4-րդ ենթակետը շարադրել հետևյալ խմբագրությամբ.

«

|  |  |
| --- | --- |
| 12.4. Շրջակա միջավայրի վրա ազդեցության փորձաքննություն. |  |
| 1. փորձաքննության գործընթացի իրականացման համար |  |
| ա) նախատեսվող գործունեության Ա կատեգորիայի տեսակների փաստաթղթերի փորձաքննության համար | բազային տուրքի 1000-ապատիկի չափով, բացառությամբ տեղական ինքնակառավարման մարմինների, որոնց համար` բազային տուրքի չափով, ինչպես նաև ոչ մետաղական օգտակար հանածոների արդյունահանման կամ հանքանյութի վերամշակման համար, որի համար` բազային տուրքի 500-ապատիկի չափով |
| բ) նախատեսվող գործունեության Բ կատեգորիայի տեսակների փաստաթղթերի փորձաքննության համար | բազային տուրքի 50-ապատիկի չափով, բացառությամբ տեղական ինքնակառավարման մարմինների, որոնց համար` բազային տուրքի չափով |
| 2.հայտի և ձևաթղթի ուսումնասիրության համար ` | բազային տուրքի 15-ապատիկի չափով, բացառությամբ տեղական ինքնակառավարման մարմինների, որոնց համար` բազային տուրքի չափով |

»։

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

**Հոդված 1.** Վարչական իրավախախտումների վերաբերյալ Հայաստանի Հանրապետության 1985 թվականի դեկտեմբերի 6-ի օրենսգրքի 94.1-ին հոդվածը շարադրել նոր խմբագրությամբ․

|  |  |
| --- | --- |
| **«Հոդված 941.** | **Առանց շրջակա միջավայրի վրա ազդեցության փորձաքննական դրական եզրակացության գործունեություն իրականացնելը** |

1. Շրջակա միջավայրի վրա ազդեցության գնահատման և փորձաքննության ենթակա նախատեսվող գործունեության իրականացումն առանց փորձաքննական դրական եզրակացության (բացառությամբ սույն հոդվածի 3-րդ մասով սահմանված դեպքի)`

առաջացնում է նախազգուշացում:

1. Սույն հոդվածի 1-ին մասով սահմանված նախազգուշացման նշանակման օրվանից մեկամսյա ժամկետում համապատասխան փաստաթղթերի փաթեթը սահմանված կարգով փորձաքննության չներկայացնելը`

առաջացնում է տուգանքի նշանակում` «Շրջակա միջավայրի վրա ազդեցության գնահատման և փորձաքննության մասին» օրենքով սահմանված նախատեսվող գործունեության Ա կատեգորիայի դեպքում քաղաքացիների նկատմամբ` սահմանված նվազագույն աշխատավարձի հինգհազարապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի տասհազարապատիկի չափով, իսկ«Շրջակա միջավայրի վրա ազդեցության գնահատման և փորձաքննության մասին» օրենքով սահմանված նախատեսվող գործունեության Բ կատեգորիայի դեպքում քաղաքացիների նկատմամբ` սահմանված նվազագույն աշխատավարձի երկուհազարհինգհարյուրապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի հինգհազարապատիկի չափով:

1. Փորձաքննական դրական եզրակացություն ստացած նախատեսվող գործունեության տեսակների ընդլայնումը կամ վերակառուցումը կամ տեխնիկական կամ տեխնոլոգիական վերազինումը կամ վերապրոֆիլավորումը կամ կոնսերվացումը կամ տեղափոխումը կամ լուծարումը կամ փակումը կամ քանդումը կամ նախագծային փոփոխությունը օրենքով սահմանված կարգովշրջակա միջավայրի վրա ազդեցության գնահատման և փորձաքննության չներկայացնելը`

առաջացնում է նախազգուշացում:

1. Սույն հոդվածի 3-րդ մասով սահմանված նախազգուշացման նշանակման օրվանից մեկամսյա ժամկետում համապատասխան փաստաթղթերի փաթեթը օրենքով սահմանված կարգով շրջակա միջավայրի վրա ազդեցության գնահատման և փորձաքննության չներկայացնելը`

առաջացնում է տուգանքի նշանակում «Շրջակա միջավայրի վրա ազդեցության գնահատման և փորձաքննության մասին» օրենքով սահմանված նախատեսվող գործունեության Ա կատեգորիայի դեպքում քաղաքացիների նկատմամբ` սահմանված նվազագույն աշխատավարձի հինգհազարապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի տասհազարապատիկի չափով, իսկ«Շրջակա միջավայրի վրա ազդեցության գնահատման և փորձաքննության մասին» օրենքով սահմանված նախատեսվող գործունեության Բ կատեգորիայի դեպքում քաղաքացիների նկատմամբ` սահմանված նվազագույն աշխատավարձի երկուհազարհինգհարյուրապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի հինգհազարապատիկի չափով:

1. Նախատեսվող գործունեության իրականացման ընթացքում փորձաքննության ենթարկված նախագծային փաստաթղթերի կամ ՇՄԱԳ հաշվետվության կամ փորձաքննական եզրակացության պահանջները կամ պայմանները խախտելը կամ դրանցից շեղվելը, բացառությամբ սույն հոդվածի 3-րդ մասով սահմանված դեպքերի`

առաջացնում է նախազգուշացում:

1. Սույն հոդվածի 5-րդ մասով սահմանված նախազգուշացման նշանակման օրվանից տեսչական մարմնի կողմից սահմանած ժամկետում փորձաքննության ենթարկված նախագծային փաստաթղթերի կամ փորձաքննական եզրակացության պահանջների կամ պայմանների խախատումները կամ շեղումները չվերացնելը`

առաջացնում է տուգանքի նշանակում «Շրջակա միջավայրի վրա ազդեցության գնահատման և փորձաքննության մասին» օրենքով սահմանված նախատեսվող գործունեության Ա կատեգորիայի դեպքում քաղաքացիների նկատմամբ` սահմանված նվազագույն աշխատավարձի հինգհազարապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի տասհազարապատիկի չափով, իսկ «Շրջակա միջավայրի վրա ազդեցության գնահատման և փորձաքննության մասին» օրենքով սահմանված նախատեսվող գործունեության Բ կատեգորիայի դեպքում քաղաքացիների նկատմամբ` սահմանված նվազագույն աշխատավարձի երկուհազարհինգհարյուրապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի հինգհազարապատիկի չափով:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: